**JEGYZŐKÖNYV**

Készült Nagykanizsa Megyei Jogú Város Közgyűlése **2025. május 22-én (csütörtök) 14.00 órakor** tartott **soros nyílt** üléséről.

**Az ülés helye:** Vasemberház Díszterem

Nagykanizsa, Erzsébet tér 1-2.

**Jelen vannak:** Horváth Jácint polgármester, Dr. Fodor Csaba alpolgármester, Balogh László, Bedő György, Berta Krisztián, Bizzer András, Bodó László, Dénes Sándor, Gábris Jácint, Gondi Zoltán, Hokker Tibor, Dr. Károlyi Attila, Dr. Schauta Marcell, Szabó Szilárd képviselők

**Hiányzik:** Radics Bálint képviselő

**Tanácskozási joggal megjelentek:** Dr. Tóth-Bagó Mónika alpolgármester, Dr. Gyergyák Krisztina jegyző, Dr. Termecz Marianna aljegyző, Dr. Nemesné Dr. Nagy Gabriella osztályvezető, Kunics György osztályvezető, Tárnok Ferenc osztályvezető, Dr. Farkas Roland csoportvezető, vezető jogtanácsos, Tóth Sándor városi főépítész, csoportvezető, Jónásné Szőke Krisztina csoportvezető, Petrényi Anett csoportvezető, Gyuranecz Noémi csoportvezető, Bagarus Ágnes csoportvezető, Áfra Barnabás ügyvezető, Balogh Csaba ügyvezető, Karácsony Károly ügyvezető, Nyeste Péter ügyvezető, Szabó István vezérigazgató, Tar Mihály ügyvezető, Kámán László vezérigazgató, Deme András gazdasági vezérigazgató-helyettes, Berke László r. ezredes, r.főtanácsos, kapitányságvezető, Dr. Vereczkei Csaba r.dandártábornok, r.főtanácsos, rendőrfőkapitány, Dobos István tü. alezredes, tűzoltósági tanácsos, kirendeltségvezető, Kómár Ferenc tü. alezredes, tűzoltóparancsnok, Kendli Richard elnök-vezérigazgató, Szita László könyvvizsgáló, ifj. Szita László könyvvizsgáló, Marketti Zsombor közösségi koordinátor, Mészáros Adrienn intézményvezető, Lukács Erika intézményvezető, Bakonyi Tamás intézményvezető, Zakó László, Németh József, Maurer György külső bizottsági tag jelöltek

**Horváth Jácint:** Tisztelt közgyűlés, tisztelt vendégeink! Nagyon nagy szeretettel köszöntöm Önöket májusi soros közgyűlésünkön. Kérem kapcsolják be a gépeiket, még egy pár jelenlét hiányzik ahhoz képest, mint ahányan jelen vagyunk, jó szerintem így rendben van. Köszönöm szépen. Megállapítom, hogy 14 fő jelen van a közgyűlés tagjai közül, a közgyűlés határozatképes. Először a napirendi pontokról kell szavaznunk. Módosításokat kívánok előterjeszteni a napirendi pontokkal kapcsolatban. Először is szeretném megkérdezni - az eredeti 12. napirendi ponttal szeretnénk mozdulni mindenképpen, ez a *Javaslat önkormányzati bizottságban nem képviselő tag választására* - Németh József úr zárt ülést kért és ezért a zárt ülés végére tudnám betenni, ha azt mondja itt nekem szóban, hogy nyílt ülés - rendben van, akkor be fogom hozni az ülés első részébe ezt a napirendi pontot. Köszönöm szépen, hozzájárult, akkor így fogom előterjeszteni a napirendi pontokat, mert akkor Önöknek sem kell végig várni a közgyűlést. A következő javaslattal élek, illetve kiegészítések érkeztek a Polgármesteri tájékoztatóhoz a mai napon került feltöltésre egy darab kiegészítés és az Interpellációk kérdésekhez május 16-án került feltöltésre egy darab kiegészítés. A sorrendben a következő javaslatokat teszem. A meghívó szerinti 16-os napirendet, a *Javaslat a 2024. évi személyszállítási közszolgáltatási tevékenységről szóló beszámoló elfogadására* javaslom levenni, mivel további egyeztetést igényel, de erről majd egy más napirendnél fogok szólni. Az eredetileg 24-es napirendi pontot tárgyalnánk meg elsőnek. *Beszámoló Nagykanizsa Megyei Jogú Város bűnügyi, közbiztonsági és közlekedésbiztonsági helyzetéről*. Aztán utána, mivel összefügg ezzel az érintettek és meghívottak körében, következőnek *Javaslat a térfigyelő kamerahálózat 2025. évi fejlesztésével kapcsolatos döntések meghozatalára*. Erre a napirendre kerülne sor. Ez a 15-ös volt eredetileg. Tekintettel vendégeinkre, az eredeti 25-ös napirendi pontot hoznánk előre. *Tájékoztató a Nagykanizsai Katasztrófavédelmi Kirendeltség 2024. évi tevékenységéről*. Aztán *Beszámoló a Hivatásos Tűzoltóság 2024. évi tevékenységéről*, ez a 26-os volt eredetileg. Tekintettel vendégeinkre a 18-as és 19-es napirendi pontokat is: *Beszámoló a Völgy Alapítvány ellátási szerződés szerinti pszichiátriai betegek közösségi és nappali ellátására vonatkozó 2024. évi tevékenységéről*, illetve a *Beszámoló a Magyar Máltai Szeretetszolgálat Egyesületnek az ellátási szerződés szerinti családi bölcsőde, valamint a szenvedélybetegek közösségi alapellátása és a szenvedélybetegek nappali ellátása biztosítására vonatkozó 2024. évi tevékenységéről* című napirendi pontokat hoznánk előre. Ezután tárgyalnánk meg a *Javaslat az önkormányzati bizottságba nem képviselő tag választását* és az esküt is letennénk, hogyha ez sikeres ez a választás. Majd a későbbiekben új napirendi pontokat is felvennénk, mégpedig nyílt ülésen. *Javaslat a Nagykanizsa Megyei Jogú Város Önkormányzatának 2025-2039 időszakra szóló víziközmű-fejlesztésekre vonatkozó Gördülő Fejlesztési Tervének módosítására*. Az előterjesztés május 20-án került feltöltésre, ezt a Polgármesteri tájékoztató elé tenném. Szintén a Polgármesteri tájékoztató elé tenném az eredeti 1-es napirendi pontot, mivel az minősített többséget nem igényel, nem rendelet módosítás ez, csak egy határozat, ezért azt is a végére tennénk és a rendeletek előtt nem tárgyalnánk meg, logikailag nem oda való. Ez a nyílt ülésre vonatkozik. A zárt ülésre új napirend: *Javaslat az ipari parkban lévő 4378/57 és a 4379/58 helyrajzi számú ingatlanok értékesítésével kapcsolatos döntések meghozatalára*. Ez bizalmas, ezért nyilván zárt ülésen kell tárgyalnunk. Az előterjesztés május 21-én került feltöltésre, ezt a zárt ülés végére szeretném javasolni. És van egy napirendi pontunk, ez a *Szociális, Egészségügyi és Környezetvédelmi Bizottság 22/13/2025.(III.26.) számú határozatának felülvizsgálata* című, előterjesztője Szabó Szilárd és Balogh László önkormányzati képviselők, az előterjesztés bizalmas, 2025. május 21-én került feltöltésre. Napirendre vételét én nem javaslom, mert nem látom és az előterjesztő sem adott elő olyan törvényességi okot, ami alapján ezt nekünk újra kéne tárgyalnunk, úgyhogy én a levételét, a napirendre vételét ennek a napirendnek nem javaslom. Van -e a napirendi pontokkal kapcsolatban bármi kérdés, hozzászólás észrevétel? Van kettő is. A napirendi pontoknál normál esetben vitának helye nincs, de nem szeretném azt, hogy magukban maradjon bármi ezzel kapcsolatban, ezért helyt adok a diskurzusnak. Balogh László az első felszólaló.

**Balogh László:** Tisztelt Polgármester úr, tisztelt közgyűlés! Arra számítottam, hogy zárt ülésen ugyan, de tárgyaljuk ezt a szimbolikus ügyet, mert bár érzékeny a bizalmas mivoltát illetően, de mégiscsak tanulságos tisztelettel, miután volt múltkori közgyűlésen kérdésem ezzel kapcsolatban, egy önkormányzati lakás kiutalás konkrétuma kapcsán és kaptam is rá választ, azzal együtt, hogy a válasz az nem egészen fedte a mi jogértelmezésünket és ezt én alá tudom támasztani dokumentumokkal. Ezért lett volna jó, hogyha, ha ezt mégiscsak tárgyaljuk. Sajnálom, ha így most egy másik mederbe terelődik ez az egész ügy, ami pedig úgy lett volna tisztességes, hogy ennek újra nekifutunk. Én tisztelettel arra kérem polgármester urat, hogy ezt a nem tárgyalást vonja vissza és zárt körben mégiscsak történjen előrelépés ebben az ügyben, mert különben tartok tőle, hogy egy végtelen kapok, adok-kapok pro és kontra vitává válik, holott én azt gondolom, hogy a rendelkezésünkre álló dokumentumok és vélemények alapján ez a dolog, ez az előterjesztés, amit mi, mint felülvizsgálati kérelem előterjesztettünk, ez tisztességgel megtárgyalható. Egyelőre ennyit, mert nem akarok parttalanná válni és hát azt hiszem, hogy a másik előterjesztőtársam is szeretne szólni. Köszönöm.

**Horváth Jácint:** Köszönöm szépen. Hangsúlyozom még egyszer az Önök előterjesztése semmi olyan jogi bizonyítékot nem adott elő, ami alapján ezt az ügyet újra kéne tárgyalni. Egy döntés született, a döntés szerintünk jogszerűen született meg, ezt még Önök se vitatják, ebben legalábbis azt megírják, hogy jogszerű vizsgálat a közgyűlés felelőssége, idézik a jogszabályt, de hogy mit sértettünk volna meg, vagy mit hibáztunk ebben az ügyben, én ezt a mai napig nem látom, úgyhogy erre vonatkozóan várjuk továbbra is az önök konkrétumait, mert ezt nem nagyon látjuk. A bizottság teljesen törvényszerűen, teljesen jogszerűen a közgyűlés átruházott hatáskörében hozott egy döntést és ez a döntés a mai napig él, tudtommal a végrehajtása is megtörtént, tehát innentől én nem tudom, hogy mit kéne ezen nekünk további vitákat folytatnunk. Ilyen alapon rengeteg-rengeteg ügyet lehetne idecitálni a közgyűlés elé az elmúlt hónapokból, évekből, 10 évből, 20 évből, amit, amit aztán újra tárgyalhatnánk. Éppen ezért az lenne parttalan és az lenne meder nélküli, hogyha ezt a gyakorlatot innentől elkezdenénk. De megadom a szót Szabó Szilárd képviselő úrnak.

**Szabó Szilárd:** Köszönöm a szót. Tisztelt közgyűlés! Én se szeretném, hogy ez az előterjesztés lekerüljön a napirendről és nem tudom, hogy miért probléma az, hogy esetleg zárt ülésen tárgyaljunk róla. Eleve szerettem volna nyílt ülésre hozni, de törvényességi szempontok alapján zárt ülésre kellett ezt tenni és mivel jegyző asszony is ellenjegyezte és törvényességi szempontból megfelel, illetve az önkormányzati törvény lehetőséget biztosít ennek a bizottsági döntésnek a felülvizsgálatára, így azt gondolom, hogy törvénytelen lenne, hogyha ezt az előterjesztést nem tárgyalnánk azon a módon és úgy, ahogy ez be lett terjesztve zárt ülésen. Ez az egyik része. A másik része, hogy csak azok az információk, amik eljutottak hozzánk, illetve most már a köztudatba is, de azzal nem szeretnék foglalkozni, mert látva a jegyzőkönyvi kivonatot, elég méltatlan dolgok hangzottak el azon a bizottsági ülésen, amiknek nem szabadott volna véleményem szerint egy ilyen ügyben és egy ilyen döntésnél szóba sem kerülni. Az egy dolog, hogy a folyosón, meg négyszemközt, meg hatszemközt ki mit beszél, de az, hogy ez még be is kerül jegyzőkönyvbe, hogy milyen dolgokat firtattak ott a bizottsági tagok, hát őszintén szólva nem akarom most minősíteni itt a tisztelt nyilvánosság előtt, de nagyon méltatlan a városhoz is, bizottság működéséhez és ahhoz a fontos és felelősségteljes feladathoz, amit mondjuk ez a bizottság is ellát, sajnos a közgyűlés átruházott jogán. Úgyhogy én arra szeretném kérni polgármester úr, hogy azért beszéljünk erről az előterjesztésről, aztán ott persze úgyis megtehetik szótlanul, hogy nemmel szavaznak, vagy bármi egyebet. Nem hiszem, hogy ennek bármilyen hatása lenne zárt ülésre való tekintettel, de talán egyesek jobb belátásra térnek a jövőbeli munkájukat illetően és mérlegelik egy kicsit azt, hogy nem kellene olyan embereket politikával összemosni, akik egyébként nem politizálnak. Az, hogy valakinek valahol dolgoznak valamit, most ne részletezzük, attól ő még nem politikus és nem vesz részt abban a hacacáréban, ami itt Nagykanizsán folyik politikai élet címén és azokról a méltatlan dolgokról, amit egyes emberek ott megengedtek maguknak. Inkább arról kellett volna beszélni, hogy ez a család, vagy annak valamelyik tagja milyen felelősségteljes munkát végez a nagykanizsai oktatásban, a nagykanizsai intézményekben, nem beszélve a múltról, amiket tettek és még ide, itt még mondhatnék mást is, de meghagyom zárt ülésre, hátha polgármester úrban lesz egy kis emberség és legalább meghallgatja azt, amit erről esetleg itt zárt ülésen beszélnénk. Köszönöm.

**Horváth Jácint:** Köszönöm. Egy dolgot visszautasítok határozottan, az pedig az, hogy törvénytelen lenne ezt nem napirendre venni. Nem tudom, ez egyszerűen nem igaz. Tehát a közgyűlés egy napirendről eldöntheti azt, hogy napirendre veszi vagy nem, ebben mi a törvénytelen? Nem értem ezt a mi volt az a megfog, én ezt a szót használjam, törvénytelen lenne nem napirendre venni ezt az előterjesztést, ez konkrétan nem igaz. A közgyűlés szabad döntése az, hogy egy napirendi pontot felvesz vagy nem vesz fel. Ebben semmi törvénytelen nincs. A másik, hogy Ön sem adott elő továbbra sem olyan indokot, ami alapján én azt gondolnám, hogy ezt újra kéne tárgyalnunk, egy meder nélküli és akkor tényleg megnyitunk egy olyan folyamatot, megnyitnánk minden bizottság, minden zárt üléses, vagy bármilyen döntésével kapcsolatban, utána ide lehetne citálni a közgyűlés elé. Én nem értem és nem tudják megjelölni továbbra sem azt, hogy ez a döntés ez miért nem jó az önkormányzat szempontjából. Egyszerűen nem tudnak olyan indokot felhozni sem az előterjesztésben, sem semmit a szóbeli kiegészítésben, amely alapján meg tudnának engem győzni arról, hogy ezt a napirendet, felvételt csak azért, hogy beszéljünk róla, tessék ott a bizottsági ülés nyugodtan, a bizottsági ülésen legközelebb zárt ülés úgyis lesz, mindig a szociális bizottság ülésén elő lehet hozni és újra lehet beszélgetni erről az ügyről, ha beszélgetni akarnak róla. Én és sem és nyilván egyeztetve a frakciónkkal, nem látjuk azt ma, hogy erről még egyszer beszélni kellene. Köszönöm szépen. Jó, előterjesztőként akkor Balogh Lászlónak újra megadom a szót.

**Balogh László:** Tisztelt Polgármester úr, tisztelt közgyűlés! Röviden, mert tényleg nem szerencsés itt a közgyűlés elején hosszú vitába keveredni a Szociális, Egészségügyi és Környezetvédelmi Bizottság bizonyos ülésén, bizonyos önkormányzati lakáskiutalás ügyében, véleményünk szerint politikai alapon döntött. Ez a rövid tartalom és felvetés, erre persze Önök mondhatják és mondták, hogy a múltban ez hányszor fordult elő, én ezt viszont kikérem magamnak. Én 2014 és 2019 között a Humán Bizottság elnökeként bizony sokszor törődhettem lakáskiutalásokkal és tudom mondani azt a gyakorlatot, hogy politikai szempontoktól tudtuk függetleníteni magunkat. Én soha nem kartotékoltam aszerint, hogy ki milyen focicsapatnak drukkol, milyen párthoz tartozik. Sem szülőket, sem diákokat, sem városlakókat ilyen alapon nem vizsgáltam. Aki ezt nem hiszi, azt sajnálom, mert valószínűleg önmagából indul ki. Igenis lehet függetleníteni magunkat önnön sajátos nézeteinktől, érdekeinktől. Ezen az alapon kérem tisztelettel, hogy jól gondoljuk meg és még egyszer legyen egy SZEKB ülés, ami jobb döntést tud hozni ebben az ügyben. Köszönöm, hogy ezt elmondhattam.

**Horváth Jácint:** Köszönöm szépen. Lesz még SZEKB ülés e tekintetben, jópár. Dr. Fodor Csaba a következő hozzászóló.

**Dr. Fodor Csaba:** Köszönöm szépen. Tisztelt közgyűlés! Balogh polgármester úr kiutalásról beszél, itt nem arról szólt a történet, itt egy hosszabbításról volt szó, amit kiutalt az Ön bizottsága. Nem, én nem mondok és akkor le lehet vonnia mindenkinek a következtetést, hogy volt-e politikai döntés valamikor is, vagy nem volt. Tényeket fogok közölni. Akikről Önök beszélnek, ők 2018-ban költöztek Magyarországra, illetőleg Nagykanizsára, év végén, most, hogy november, december az tök mindegy, év végén. Hát nem lehet nem megkerülni, nyilvánvalóan a Fidesz alkalmazásban, pontosabban a parlament, az Országház alkalmazásában volt, de Cseresnyés Péter munkatársa ez az úr, 2018 év végén költöznek Kanizsára. 2019 januárjában beadja a lakáskérelmét, 2 hónapon belül. Az Ön bizottsága 2019. március 11-én elbírálja és megkapja ezt a lakást ez a család. Köszönettel tartozom Önöknek, mert én harmincvalahány éve, 1994 óta vagyok képviselő, de én még ennyi szociális bizottsági előterjesztést nem néztem át, mint amit most Önök miatt át kellett néznem. Nem mondom, hogy örömmel töltött el, de megtettem. És akkor nézzük a következő tényeket. Akkor költségalapon pályázott 109 fő Nagykanizsán. Nem tetszik hallani, nem tud mire reagálni. Tehát 109 fő pályázott költségalapú lakásra, ebből heten kaptak. Arra a lakásra, ami az ominózus lakás, ez a Bartók Béla utcai 66 négyzetméteres, két és fél szobás lakás, 40-41-en pályáztak, ebből egy kapta meg, akit Önök most azt mondanak, hogy politikai okok miatt támadt bárki is ebben a teremben. Végig néztem, ő először pályázott, ő nem is tudott máskor, mert csak pár hónapja lakott Nagykanizsán, vagy még annyi se. De azok, akik pályáztak, azok között rengeteg ember volt, aki másodszor pályázott. Voltak olyanok, akik hatodszor pályáztak. Voltak, akik ötször, négyszer, háromszor a negyvenből. Én nem tudom persze és mindegyiknek volt olyan indok, amit most itt nem mondok el, de ugyanolyan vagy hasonló indok, mint az Önök által - akkor kiutalás volt - az Önök által akkor kiutalt család. Tehát ott nem volt különbség. Nem láttam be, hogy mi a nagy különbség. Kellett dönteni, hogy akkor volt-e politikai döntés vagy nem. Én ezt nem minősítem, akkor se minősítettem, most sem, meg az elmúlt években sem tettem mindezt, csak mindenki mérlegelje. Önök azt mondták a sajtóban, hogy nem értik, mert közel piaci bérleti díjat fizet a család, ugye ezt tetszettek mondani. A Zalai Hírlapban ez jelent meg. Hogy ezt mondták vagy nem, azt nem tudom, mert hogy ez jelent meg, az biztos. Az a közel piaci, ez is nagyfokú csúsztatás. Ez a család ezért a 66 négyzetméteres, két és fél szobás lakásért ma 49.830 Ft-ot fizet bérleti díjat. Egy ilyen lakásnak a piaci bérleti díja az 100.000 Ft, vagy afölött inkább. Milyen piaci bérleti díjról beszélnek Önök? Az önkormányzati lakásoknak eddig nem biztos, hogy ezután is így lesz, de eddig alapvető feltétele volt a rászorultság vizsgálata ahhoz, hogy valaki lakáshoz jusson. Feltételezem, hogy ez a család 2019-ben is rászorult volt, de hogy most nem az, hogy önkormányzati költségalapú bérlakása legyen, az biztos. A bizottságnak, de ezt Önnek jobban kell tudni, mint nekem, mert én életemben nem voltam tagja annak a bizottságnak, aminek hosszú éveken át elnöke volt, vizsgálni kell, hogy adott esetben fennállnak-e azok a feltételek, amelyek őt jogosulttá teszik arra, hogy egyébként kapna-e lakást. Ebben az esetben - most lehet, hogy megrónak érte - lehet, hogy nem, itt 1 millió Ft körüli jövedelemről beszélgettünk ám a családban. Biztos, hogy az ilyen jövedelemmel rendelkező családoknak kell önkormányzati lakást adni ilyen költségtérítés alapon? Ez biztos, hogy így van? Én szerintem nem. A hivatalnak, meg a bizottságnak folyamatosan vizsgálni kell azt, hogy a feltételek egyébként fennállnak-e, változtak-e? Tehát nyilvánvalóan Ön is tudja, emlékszik is rá, volt rá példa sorozatosan, hogy szociális bérlakások esetén, ha túlment a jövedelemhatár, a család jövedelemhatára azon a határon, hogy ő jogosult lenne a szociális bérlakásra, akkor ő átcsúszott a költségtérítéses kategóriába. Na, de ott is vizsgálni kell, azért figyelemmel kell lenni, hogy egyes döntések meghozatalánál. És ez volt az a szempont, amit én szerintem ők figyelembe vettek. Tehát nem kellene itt most politikát vagy mit mögé tenni. Arról nem is beszélve, hogy én megnéztem és nem találtam abban az okiratban arra utalást, hogy az úrnak van egy egyszemélyes tulajdonú gazdasági társasága, amiben egyszemélyben ő az ügyvezető. Igaz, hogy nem Nagykanizsán, hanem azt hiszem Nagyrécsén, a polgármester úr lakására van bejegyezve, de holt mindegy, ez nem bizalmas adat, mert az ingatlan, a cégnyilvántartás az nyilvános. Még ügyvéd koromból tudom. Így van ügyvéd úr, jól mondom? Tehát ezt mondhatom. De ez nincs, erre nincs utalás, az, amiről eddig beszéltem, az máshonnan származott, erre nincs is utalás. Én azt gondolom, hogy nem feltétlen biztos, hogyha most pályázna hasonló viszonyokkal bárki, függetlenül attól, hogy hol dolgozik, dolgozzon, mondjuk a Tungsramban, jó, már nincs olyan direkt ilyet mondtam, akkor nem biztos, hogy ő a többi kérelmezővel és elbírálással szemben ő jogosulttá válna. Tehát én azt kérem, hogy innen tessék megközelíteni és ne onnan valóban, hogy ki hol dolgozik éppen, mert akkor arra kényszeríti, hogy más is azon gondolkodjon, hogy mi történhetett 2018 meg 2019 év elején. Tehát valóban nemtelen lenne ez és éppen ezért ez nem is illik mondjuk a közgyűlés hangulatához. A bizottságot meg én azt gondolom, nem kellene bántani, elvégezték a dolgot. Az, hogy magánemberként netán a szünetben ki mit beszél, az meg mindenkinek a saját maga dolga, de az, amit a, a jegyzőkönyvek tartalmaznak, abban semmi olyan nincs én szerintem, ami sértené vagy sérthetné az Önök jóérzését. Úgyhogy tisztelettel kérem, hogy fogadják ezt el és ne vitatkozzunk erről többet, mert nem biztos, hogy annak is szerencsés, akiről szól ez az egész beszélgetés. Köszönöm szépen.

**Horváth Jácint:** Köszönöm szépen. Dr. Schauta Marcell.

**Dr. Schauta Marcell:** Köszönöm a szót polgármester úr. Kezdeném azzal, hogy vissza kell utasítanom Szabó Szilárdnak a megjegyzéseit, illetve Balogh László polgármester úrnak a megjegyzéseit, mivel az előterjesztés bizalmas és részletekről én se beszélhetek, de annyi talán elmondható, hogy az előterjesztéshez két bizottsági ülésnek a jegyzőkönyvkivonata is csatolva lett, a 2024. március, talán 11-i, illetve 2025. márciusi jegyzőkönyv kivonata. És az előterjesztés egyetlenegy momentumot nem jelöl meg a jegyzőkönyvben, mi az, ami sérelmes, mi az, ami alapján úgy gondolják, hogy a bizottsági döntés kifogásolható, vagy okot adhatna annak a felülvizsgálatára. Önök, ez talán nem bizalmas, olyan határozati javaslat elfogadását kezdeményezik, hogy a közgyűlés döntsön arról, hogy mindenféle vizsgálat nélkül egy önkormányzati bérlakás bérleti szerződését 5 évre hosszabbítsa meg anélkül, hogy ismernék, anélkül, hogy fölhatalmazta önöket a kérelmező, vagy ismernék a kérelmezőnek a kérelmébe beadott dokumentumokat. Akár a jövedelemviszonyokra, akár a szociális helyzetére és egyéb adatokra tekintettel, illetve azzal sincsenek tisztában, hogy a kérelmező milyen nyilatkozatokat tett, milyen dokumentumokat nem csatolt be esetleg a kérelméhez, ami annak az elbírálását lehetővé tette volna. Hogy ha Önök elolvassák a kikért jegyzőkönyvet, a jegyzőkönyvben történik utalás több olyan dologra, amit a bizottság akkor nem tudott megvizsgálni, nem tudott értékelni. Köztük szerepel olyan is, ami egyenesen kizárná azt, hogy önkormányzati bérlakás bérlője legyen az illető. Úgyhogy, ha Önök ragaszkodnak a felülvizsgálathoz, akkor kezdeményezhetik és a bizottság akkor meg fogja vizsgálni és bekéri a dokumentumokat, ami esetleg a bérleti szerződés felmondását fogják eredményezni. Köszönöm.

**Horváth Jácint**: Köszönöm. Tehát ha jól értem, bizottsági ülésen kezdeményezhetik a felülvizsgálatot a SZEKB felé. Hát javaslat lehet, bármi. Köszönöm szépen. Három hozzászólási jelentkezés van még lassan a napirendi pontokról szóló vitát azért lezárnám, de megadom a szót nyilván. Dénes Sándor polgármester úr.

**Dénes Sándor:** Köszönöm a szót Polgármester úr. Tisztelt Polgármester úr, képviselőtársak, vendégek. Nem egy egyszerű kérdés. Én az ötéves polgármesterségem alatt ilyen helyzettel nem találkoztam. Soha senki nem jött hozzám, hogy ilyen probléma és gond van a lakásoknak a kiutalásával kapcsolatosan vagy bérlésével kapcsolatosan, én nagyon meglepődtem ezen. Én pár hónapja vagyok csak a szociális bizottságnak a tagja, de ami ott történt megmondom őszintén, az nagyon meglepett és csak elutasítani tudom. Itt elhangzott, hogy ez a család nem rászorult, mert 1 millió Ft körül van a jövedelem. Ők négyen bérlik ezt az ingatlant, két gyermek és a szülők. Tehát hogyha ezt kiszámoljuk, akkor ez egy ilyen 270-280 ezer Ft nettót jelent egy főre és a legutóbbi bizottsági ülésen olyan döntést hoztunk és egy évre hosszabbítottuk meg egy nem egy másik ügyben, ahol egyedül él egy bérlő és 1 millió Ft körül van az ő nettó jövedelme és nem rászorult, ő megkapta. Tehát valahogy nem értem én ezt a dolgot. Úgyhogy tisztelettel kérem azt, amit az előterjesztők, hogy igenis foglalkozzunk ezzel a kérdéssel, mert ez így nincs rendjén.

**Horváth Jácint:** Köszönöm. Ha teljessé akarjuk tenni a képet ebben az esetben polgármester úr, akkor tudnia kell azt, hogy egy évvel ezelőtt, egy évre megkapta már ez a család egyszer és most ugye erre ment rá, tehát hogy ugyanaz megjárt nekik is, ami a másiknak. Tehát azért itt nem igazságtalanságról van szó ebben az esetben. Még egyszer? Ugyanúgy egy évre tavaly megkapta, igen, igen, pontosan. Úgyhogy….Ügyrendi, dr. Károlyi Attila.

**Dr. Károlyi Attila (ÜGYRENDI):** Tisztelt közgyűlés, Tisztelt Polgármester úr! Mint a Jogi bizottság elnöke kérem Önt arra, hogy legyen olyan kedves fejezze be ezt, fejezze be, hogy szép lassan belegabalyodunk, szép lassan bizottsági üléssé kezdünk átalakulni. Ugye Dénes polgármester úr már megnyitotta a bizottság ülésének a vitáját, tehát ő se nagyon tudja szerintem, hogy hol ülünk itt most. De remélem, hogy tudja. Egyébként nem akarom bántani, tessék már levenni ezt a napirendi pontot, aztán fejezzük be. Köszönöm.

**Horváth Jácint:** Köszönöm szépen. Szavazok a vita lezárásáról. Aki egyetért azzal, hogy az előterjesztést, a napirendi pontokról szóló vitát lezárjuk, kérem igennel szavazzon.

A közgyűlés 9 igen, 4 nem és 1 tartózkodás szavazattal a javaslatot elfogadja és a következő határozatot hozza:

**68/2025.(V.22.) számú határozat**

Nagykanizsa Megyei Jogú Város Közgyűlése **elfogadja** dr. Károlyi Attila képviselő azon javaslatát, hogy a napirendi pontokról szóló vita lezárásra kerüljön.

**Horváth Jácint:** Az előterjesztés alapján felteszem a napirendi pontokat szavazni. Kérem. aki egyetért a napirendi pontokkal, úgy, ahogy javasoltam, kérem most szavazzon igennel.

A közgyűlés 10 igen, 2 nem és 2 tartózkodás szavazattal a javaslatot elfogadja és a következő határozatot hozza:

**69/2025.(V.22.) számú határozat**

Nagykanizsa Megyei Jogú Város Közgyűlése a 2025. május 22-i soros ülésén a következő napirendi pontokat tárgyalja:

Nyílt ülés:

1. Beszámoló Nagykanizsa Megyei Jogú Város bűnügyi, közbiztonsági és közlekedésbiztonsági helyzetéről (írásban)

Előterjesztő: Horváth Jácint polgármester

Meghívott: Berke László r. ezredes, rendőrségi főtanácsos, kapitányságvezető

1. Javaslat a térfigyelő kamerahálózat 2025. évi fejlesztésével kapcsolatos döntések meghozatalára (írásban)

Előterjesztő: Horváth Jácint polgármester

1. Tájékoztató a Nagykanizsai Katasztrófavédelmi Kirendeltség 2024. évi tevékenységéről (írásban)

Előterjesztő: Horváth Jácint polgármester

Meghívott: Dobos István tű. alezredes, tűzoltósági tanácsos, kirendeltségvezető

1. Beszámoló a Nagykanizsai Hivatásos Tűzoltóság 2024. évi tevékenységéről (írásban)

Előterjesztő: Horváth Jácint polgármester

Meghívott: Kómár Ferenc tű. alezredes, tűzoltóparancsnok

1. Beszámoló a Völgy Alapítvány ellátási szerződés szerinti, pszichiátriai betegek közösségi és nappali ellátására vonatkozó 2024. évi tevékenységéről (írásban)

Előterjesztő: Horváth Jácint polgármester

Meghívott: Marketti Judit ügyvezető titkár

1. Beszámoló a Magyar Máltai Szeretetszolgálat Egyesületnek az ellátási szerződés szerinti családi bölcsőde, valamint a szenvedélybetegek közösségi alapellátása és a szenvedélybetegek nappali ellátása biztosítására vonatkozó 2024. évi tevékenységéről (írásban)

Előterjesztő: Horváth Jácint polgármester

Meghívottak: Madarászné Kele Márta szakmai vezető

Leposa Gáborné szolgálatvezető

1. Javaslat önkormányzati bizottságba nem képviselő tag választására (írásban)

Előterjesztő: Horváth Jácint polgármester

1. Javaslat a lakások bérleti díjáról szóló 32/2023. (IX.29.) önkormányzati rendelet módosítására (írásban)

Előterjesztő: Horváth Jácint polgármester

Meghívott: Kámán László vezérigazgató

1. Javaslat Nagykanizsa Megyei Jogú Város Közgyűlésének a falfirkák eltüntetésének támogatásáról szóló 81/2007. (XII. 21.) számú rendeletének módosítására (írásban)

Előterjesztő: Horváth Jácint polgármester

1. Javaslat a költségvetési intézményeknél folyó étkeztetés élelmezési nyersanyagnormáiról és a térítési díjak megállapításának módjáról szóló önkormányzati rendelet módosítására (írásban)

Előterjesztő: Horváth Jácint polgármester

1. Javaslat a víziközműre történő utólagos csatlakozás műszaki és pénzügyi feltételeiről, valamint az utólagos csatlakozásért fizetendő hozzájárulás mértékéről szóló önkormányzati rendelet megalkotására (írásban)

Előterjesztő: Horváth Jácint polgármester

1. Javaslat a fűtési költségmegosztók egyes kérdéseiről szóló önkormányzati rendelet megalkotására (írásban)

Előterjesztő: Horváth Jácint polgármester

1. Éves ellenőrzési jelentés és összefoglaló éves ellenőrzési jelentés Nagykanizsa Megyei Jogú Város Polgármesteri Hivatala és az Önkormányzat által irányított és fenntartott intézmények, valamint a költségvetési alszektorba sorolt gazdasági társaságok 2024. évi belső ellenőrzési kötelezettségének teljesítéséről (írásban)

Előterjesztő: dr. Gyergyák Krisztina jegyző

1. Beszámoló Nagykanizsa Megyei Jogú Város Önkormányzatának 2024. évi költségvetési gazdálkodásáról (írásban)

Előterjesztő: Horváth Jácint polgármester

Meghívott: Szita és Társai Könyvvizsgáló, Tanácsadó és Szolgáltató Kft.

1. Nagykanizsa Megyei Jogú Város Önkormányzata 2024. évi összevont (konszolidált) beszámolója (írásban)

Előterjesztő: Horváth Jácint polgármester

Meghívott: Szita és Társai Könyvvizsgáló, Tanácsadó és Szolgáltató Kft.

1. Javaslat Nagykanizsa Megyei Jogú Város Önkormányzata 2024. évi maradványának felosztására és Nagykanizsa Megyei Jogú Város Önkormányzata 2025. évi költségvetéséről szóló 9/2025. (II. 26.) önkormányzati rendelet módosítására (írásban)

Előterjesztő: Horváth Jácint polgármester

1. Javaslat Nagykanizsa Megyei Jogú Város Polgármesteri Hivatala Alapító Okiratának módosítására (írásban)

Előterjesztő: Horváth Jácint polgármester

1. Javaslat az új ipari parki ingatlanok fekvéshatár változásával kapcsolatos döntések meghozatalára (írásban)

Előterjesztő: Horváth Jácint polgármester

1. Javaslat a helyközi autóbuszjáratokkal végzett helyi közszolgáltatással kapcsolatos döntések meghozatalára (írásban)

Előterjesztő: Horváth Jácint polgármester

1. Javaslat a TOP\_PLUSZ projektekhez kapcsolódó projektmenedzsment szerződések aláírására (írásban)

Előterjesztő: Horváth Jácint polgármester

Meghívott: Nyeste Péter ügyvezető

1. Beszámoló az önkormányzat 2024. évi gyermekjóléti és gyermekvédelmi feladatainak ellátásáról (írásban)

Előterjesztő: Horváth Jácint polgármester

Meghívottak: Mészáros Adrienn intézményvezető

Lukács Erika intézményvezető

1. Beszámoló a Nagykanizsa – Surd - Zalakomár Szociális Társulása 2024. évi feladatellátásáról, a Társulás működéséről, a Társulási Tanács munkájáról, a közösen fenntartott intézmény tevékenységéről (írásban)

Előterjesztő: Horváth Jácint polgármester

Meghívott: dr. Tóth-Bagó Mónika intézményvezető

1. Beszámoló a Nagykanizsai Család- és Gyermekjóléti Központ 2024. évi tevékenységéről (írásban)

Előterjesztő: Horváth Jácint polgármester

Meghívott: Mészáros Adrienn intézményvezető

1. Beszámoló a Nagykanizsai Egyesített Bölcsőde 2024. évi tevékenységéről (írásban)

Előterjesztő: Horváth Jácint polgármester

Meghívott: Lukács Erika intézményvezető

1. Beszámoló Nagykanizsa Megyei Jogú Város Közterület-Felügyelete 2024. évi tevékenységéről (írásban)

Előterjesztő: Horváth Jácint polgármester

Meghívott: Bakonyi Tamás intézményvezető

1. Tájékoztató a Polgármesteri Hivatal 2024. évi munkájáról (írásban)

Előterjesztő: Horváth Jácint polgármester

1. Javaslat Nagykanizsa Megyei Jogú Város Önkormányzata Közgyűlésének a településkép védelméről szóló 28/2017. (IX. 05.) önkormányzati rendeletének módosítására (írásban)

Előterjesztő: Horváth Jácint polgármester

1. Javaslat Nagykanizsa Megyei Jogú Város Önkormányzatának 2025-2039 időszakra szóló, víziközmű fejlesztésekre vonatkozó Gördülő Fejlesztési Tervének módosítására (írásban)

Előterjesztő: Horváth Jácint polgármester

Meghívott: Kendli Richárd elnök-vezérigazgató

1. Polgármesteri tájékoztató (írásban)

Előterjesztő: Horváth Jácint polgármester

1. Interpellációk, kérdések

Zárt ülés:

1. Javaslat a Via Kanizsa Városüzemeltető Nonprofit Zrt.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Szabó István vezérigazgató

1. Javaslat a Kanizsa Rehab Nonprofit Kft.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Balogh Csaba ügyvezető

1. Javaslat a Viridis-Pannonia Nonprofit Kft.-vel, a Netta-Pannonia Kft.-vel és Futurus-Pannonia Nonprofit Kft.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Áfra Barnabás ügyvezető

1. Javaslat a KANIZSA MÉDIAHÁZ Nonprofit Kft.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Tar Mihály ügyvezető

1. Javaslat a Kanizsa Sportlétesítmény Üzemeltető Nonprofit Kft.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Karácsony Károly ügyvezető

1. Javaslat a Nagykanizsa Vagyongazdálkodási és Szolgáltató Zrt.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Kámán László vezérigazgató

1. Javaslat a Nagykanizsai Városfejlesztő Kft.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Nyeste Péter ügyvezető

1. Javaslat a Nagykanizsai Ipari- és Gazdaságfejlesztő Ügynökség Kft.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Nyeste Péter ügyvezető

1. Javaslat Nagykanizsa Megyei Jogú Város Önkormányzata által alapított sport elismerések adományozására (írásban)

Előterjesztő: Horváth Jácint polgármester

1. Javaslat az Ipari Parkban levő 4378/57 és a 4379/58 hrsz-ú ingatlanok értékesítésével kapcsolatos döntések meghozatalára (írásban)

Előterjesztő: Horváth Jácint polgármester

1. **Beszámoló Nagykanizsa Megyei Jogú Város bűnügyi, közbiztonsági és közlekedésbiztonsági helyzetéről (írásban)**

**Előterjesztő: Horváth Jácint polgármester**

**Meghívott: Berke László r. ezredes, rendőrségi főtanácsos, kapitányságvezető**

**Horváth Jácint:** Elnézést kérek vendégeinktől, hogy egy picit megvárattuk őket itt az elején az első 0. napirendi pontunkkal. Tisztelettel és szeretettel köszöntöm Dr. Vereczkei Csaba dandártábornok urat, a Zala Vármegyei Rendőr-főkapitányság vezetőjét, főkapitány urat, illetve Berke László rendőr ezredes urat, kapitányságvezetőt Nagykanizsáról. Az előterjesztés kiküldésre került és úgy tudom, hogy kapitány úr szeretne hozzá kiegészítést, úgyhogy kérem Öné a szó és Öné a prezentáció lehetősége. Köszönöm szépen.

**Berke László:** Tisztelt Polgármester úr, tisztelt közgyűlés, tisztelt Jegyző Asszony! A nagykanizsai rendőrkapitányság elmúlt évi tevékenységéről szóló tájékoztatót a tisztelt testületnek megküldtem. Engedjék meg, hogy az általam fontosnak vélt, a kapitányság életét jelentősen befolyásoló történéseket pár gondolattal kiemeljem. Az elmúlt évben a reagálóképességünket fenntartottuk, az önkormányzattal, önkormányzatokkal, társadalmi szervezetekkel, önszerveződésekkel együttműködésünk folyamatos volt, azt az egyes területeken tovább szélesítettük, hatékonyságra törekedtünk. A közterületek rendjét szinten tartottuk, jelenlétünk a közterületeken folyamatos volt. A végrehajtott intézkedések számát a rendelkezésünkre álló közterületi állománnyal is szinten tudtuk tartani, pár esetben még javítani is tudtunk. A 2024 évre meghatározott bűnügyi és rendészeti teljesítményszámainkat teljesítettük. Pár gondolatot szeretnék mondani a kapitányság vezetésében történt változásokról. A kapitányság közrendvédelmi osztályvezetői tisztét elmúlt év októbertől Gergácz Viktória alezredes asszony látja el, míg a határrendészeti osztályvezetői feladatokat Kékesi Ádám alezredes úr látja el. A közbiztonság fenntartására és a közrend megőrzése érdekében a rendőrség számára kiemelten fontos az önkormányzattal, a Közterület - Felügyelettel a közútkezelővel való szoros és folyamatos együttműködés. A közös munka alapját a kölcsönös tájékoztatás, a helyi problémák gyors felismerése és az összehangolt intézkedések jelentik. Az önkormányzat helyismerete, a Közterület - Felügyelet mindennapos jelenléte és a rendőrség szakmai tapasztalatai együtt biztosítják, hogy a település közterületei rendezettek és biztonságosak legyenek. Kiemelt szerepük van a körzeti megbízottaknak is, a lakossággal, az önkormányzattal közvetlen kapcsolatot tartanak fenn. A körzeti megbízottak rendszeres jelenléte, helyismerete és a közvetlen kapcsolattartási gyakorlata alapvető fontosságú a bűnmegelőzés, a közbiztonság javítása, annak fenntartása és a gyors beavatkozás biztosítása szempontjából. A rendőrség az együttműködés keretében közös akciókat megelőző rendezvényeket szervez, ezzel is igyekszünk elősegíteni a közbiztonság javulását és a közösség védelmét. Elkötelezettek vagyunk az együttműködés folytatásában és további fejlesztésében, hiszen meggyőződésünk, hogy a közös felelősségvállalás a közösség biztonságának záloga. Igyekeztünk megelőzési tevékenységünket tovább fokozni, mind a bűnmegelőzés, mind a baleset-megelőzés terén. Kapitányságunkra 2024 évben is nagy számban érkeztek felkérések, részt vettünk különböző oktatási intézményekben, gyermeknapi rendezvényeken, civil szervezetek programjain, falunapi rendezvényeken, vállalatok programjain és családi napokon. A teljesség igénye nélkül, úgy az ovi zsaru, az iskolarendőre, a Dada program, a Gordon program, Bűnmegelőzésben az Ellenszer, az Útvesztők, útkereső programokat folyamatosan végeztük. Minden egyes rendezvényünkön felhívtuk az online csalások számának növekedésére a figyelmet és igyekeztünk a gyermekeket a különböző programjainkkal a helyes közlekedésre nevelésre is felkészíteni. Mindezt színesítve jó pár helyen tudtunk kutyás bemutatóval is egy kicsit a gyerekeknek kedvezni. Több esetben sikerült eljutnunk a nyugdíjasokhoz is, prevenciós tevékenységünket a kortárssegítő képzési programunk keretében 22 fiatal segítette az elmúlt évben, akik nem utolsó sorban részt vettek a nagykanizsai fürdőn, a nyári idegenforgalmi szezonban a fürdő vagyonbiztonságának megőrzésében, illetve a városban az év végi ünnepek alkalmával, halottak napján a fokozott járőrszolgálati tevékenységünket segítették. A megelőzést és a felderítést nagymértékben segíti a Nagykanizsa Város Önkormányzata által a rendőrségnek, illetve a város lakosságának biztosított közterületi kamerarendszer és a rendszer folyamatos fejlesztése, hisz legalábbis mi rendőrök úgy gondoljuk, hogy a közterületi kamerákból soha nem elég. Ez az elmúlt évben is így volt, jelenleg 182 darab közterületi kamera segíti a rendőrség munkáját és szolgálja a város lakosságának biztonságát és a képeken látható esetleges rendbontó személyek gyors és hatékony felderítését elősegíteni. Nem utolsósorban a közlekedés biztonsága, illetve a közlekedés biztonságát jelentősen és durván megszegőkkel szembeni intézkedéseinket és ezek bizonyítását is nagymértékben elősegíti. Nem igazán kívánnám én nagyon sokáig húzni tisztelt képviselő-testületnek az idejét, de pár gondolatot szeretnék a bűnügyi mutatóinkról még elmondani. Az elmúlt évek úgymond kegyelmi időszaka az úgy néz ki, hogy egy kicsit meg fog változni, hisz a 2020-as évektől kezdve szinte 2022-ig a bűncselekményszám általunk nem ismert módon és nem ismert okok miatt úgy a területünkön, mint országosan is folyamatosan csökkent. Ez a csökkenés már az elmúlt évben is, illetve az azt megelőző évben is egy kicsit megtorpant, illetve egy bizonyos szintű emelkedés tapasztalható, azonban a nyomozás eredményességeinkben ez a szám ez nem mutatkozik. Ugyanez jellemző a közterületen elkövetett bűncselekmények számára, abban is egy minimális emelkedés mutatható, de a felderítési eredményességünk és a nyomozás eredményességi mutatónk szinte a 100 százalék közelében van. A 14 kiemelt bűncselekmény kategóriában is hasonló a kép, ott is egy minimális emelkedés tapasztalható az elmúlt évekhez viszonyítottan. A kábítószer-bűnözéssel kapcsolatban majd a későbbiekben pár gondolatot el fogok mondani, de sajnos abban is emelkedés mutatható, ez köszönhető elsősorban úgy gondolom, hogy a rendőri szervek hatékonyabb tevékenységének, igyekszünk a kábítószer-terjesztői magatartásokban minél több terjesztőt a rács mögé juttatni. Ellentétben a 2010-es évekig a lopás bűncselekmény számában pedig folyamatos csökkenés tapasztalható. Sajnos az internetes csalások és az online bűncselekményekről ugyanez már nem mondható el. Hál istennek lakásbetörésből az elmúlt évben nagyon kevés volt és hát 90 százalékát a bekövetkezett deliktumoknak sikerült felderítenünk. A csalásra utaltam, a csalás bűncselekmények száma sajnos dinamikusan és jelentősen emelkedik területünkön. Pár gondolatot a rendészeti mutatóinkról. Kicsit sikerült több elkövetőt elfognunk, a bűncselekményen mintegy 290 főt sikerült tetten érnünk. Büntetőfeljelentést személyek ellen 350 esetben tettek a kollégáink. Nőttek a helyszíni bírsággal sújtott és szabálysértési feljelentéseink száma is, hacsak minimálisan is, de nőttek. Javult a felderítési eredményességünk az ittas vezetőkkel szemben, úgy szabálysértésben, mint bűncselekmény, vagyis közigazgatásban és bűncselekményi kategóriákban is, a tulajdonjogi szabálysértések száma körülbelül hasonló szinten volt. Pár gondolatot a közlekedésről. A személyi sérüléses közúti közlekedési balesetek száma, az Európai Unió fehér könyvét nem kívánnám mondani, szeretnénk 2030-ra a személyi sérüléses balesetek számát, de különösen is a halálos eredményű balesetek számát a minimálisra csökkenteni. Ha végig nézzük a statisztikai számokat, területünkön olyan 100 és 130 között van a személyi sérüléses balesetek száma, ez a kapitányság illetékességi területére vonatkozik. Nagykanizsa belterületén és Nagykanizsa város illetékességi területén következik be mintegy 50 százaléka a személyi sérüléses baleseteknek. Nem kívánom elkiabálni hál’ istennek a hat halálos balesetből Nagykanizsa illetékességi területén, az is külterületen mindössze egy történt, de természetesen ebből egy is nagyon sok, a baleset során megsérült személyek számát mutatja az ábra. És visszatérnék az ittas felderítésünkre és az ittasan okozott balesetek számára, senki nem szokta magát följelenteni volt a rendőrségen és a rendőrhatóságnál, hogy én ittasan vezetek és szeretném, hogyha eljárnának vele szemben. Általában balesetnél bukik ki, illetve derül ki az, hogy valaki az alkohol hatása alatt közlekedik a járművével, illetve különböző forgalomellenőrzéseknél ez a szám mindössze 8 volt a 100 fölötti balesetszámhoz viszonyítottan, értünk el eredményeket a 2010-es évek előtt, itt látszik a százalék 2010-ben még 18 százalékát ittasan okozták a személyi sérüléses baleseteknek, ez a szám manapság már 6 százalék környéki, ez jelentős eredmény. Pár gondolatot szeretnék elmondani a kanizsai kapitányság állományának tagjairól és dicsőségéről. Rutsch Tamás kollégám az elmúlt évben Nagykanizsa városában történt lakástűz kapcsán először érkezvén a helyszínre, a kép bal alján látható módon szétrúgta a bejárati ajtót, mert másképp nem volt kinyitható. Azon bemászott és az idős hölgyet sikerült kimentenie a lángoló lakásból. Ezért is, illetve egyéb példamutató szolgálati magatartása miatt is a Magyar Biztonsági Fórum konferenciáján *„Borsos József díjat”* kapott, valamint ami egy még nagyobb elismerés, belügyminiszter úr minden évben értékeli a rendőrség, Magyarország rendőri állományának tevékenységét és ebben rendészeti kategóriában *„Az év rendőre”* elismerő díjat kapta meg kollégánk, amihez itt is szeretnék neki gratulálni és köszönjük a munkáját, ez nagy dicsőség nemcsak neki, hanem magának a nagykanizsai rendőri állománynak is. Ugyanezt tudom elmondani és tisztelettel szeretném megköszönni itt is a tisztelt közgyűlésnek a döntését, Közlekedésrendészeti osztályvezető kollégám Miszlai Ákos alezredes úr az ünnepi díszközgyűlésen jutalmat kaphatott Önöktől. Idei évre szóló célkitűzéseinkről pár gondolatot. És itt jön a kábítószerrel kapcsolatos tevékenységünk, a Delta program, ami a drogellenes totális akciótervet jelenti, elsősorban a kábítószerterjesztők és a kábítószer-fogyasztók elleni küzdelemben veszünk részt, úgy gondolom, hogy hatékonyan. Megpróbáljuk kikényszeríteni azt, hogy a fiatalok körében csökkentsük a kábelt kábítószer-fogyasztás arányát, felderítsük azokat a kábítószer terjesztési csatornákat, amik jelenleg a városban, ha nem is sűrűen, de tapasztalhatóak. Ez ügyben szoros kapcsolatot ápolunk az oktatási intézményekkel, valamint célzott jelenléttel elősegítjük az ezen területek ellenőrzését. Ezek a képek a közelmúltban végrehajtott realizálásainknak az eredményét mutatja, amiben sikerült őrizetbe és előzetes letartóztatásba helyeztetni a kábítószert terjesztő magatartást végző személyeket. Az online csalások elleni küzdelem én úgy érzem, hogy össztársadalmi érdeknek kell, hogy legyen, mivel a felderítése rettenetesen nehézkes. A bűnelkövetők nagyon szervezett módon és nagyon gyorsan az illegálisan megszerzett pénzeket úgy el tudják tüntetni, hogy annak utánamenni nagyon nehézkes és ez köszönhető a gyors banki átutalási lehetőségeknek. Egy dolog, ami mostanában új, az az, hogy kapunk egy sms-t a gyermekünktől, hogy szia anya, elvesztettem a telefonom, ez az új számom és légy szíves küldjél nekem pénzt azért, hogy tudjak egy új telefont venni. Ez ügyben sajnos egyre többen válnak itt is áldozattá, akik gondolkodás nélkül elutalják a kért számlára a megfelelő pénzt, amit a gyermekek kérnek és hát sajnos ez nem célzottan érkezik. Tehát ilyen üzenetek, sms-ek és bármiféle Neten történő kapcsolatfelvétel esetén vegyük a fáradtságot és hívjuk föl a gyermekeinket, hogy meggyőződjünk róla, hogy ténylegesen ők vannak-e a másik oldalon. De sorolhatnám az összes többi szóróanyagunkat, nem kívánom itt részletezni, de az lenne a kérésünk … és lehetőség szerint úgy a városi honlapon, a városi televízióban, mindenhol próbáljuk meg terjeszteni, mert nagyon-nagyon nagyszámú az a sértetti feljelentés, amivel nap mint nap találkoznak kollégáink. Fontos az időszerűség, a bűnügyek minél előbbi felderítése részünkről, a közlekedés biztonságáról beszéltem, természetesen a közlekedési balesetek minél nagyobb számban történő csökkentése. Ennek érdekében kollégáink kiemelt figyelmet fordítanak úgy a sebességet jelentősen túllépőkre, az elsőbbséget meg nem adókra, a kanyarodási szabályok be nem tartására, a passzív biztonságú eszközöket folyamatosan ellenőrizzük. A közterületi jelenlétünket megkíséreljük továbbra is szinten tartani és lehetőség szerint emelni és a bűnmegelőzési munkánkat tovább folytatni. Igyekszünk továbbra is együttműködni a társszervekkel, amiről már korábban szóltam. A másik két feladat az pedig csak ránk vonatkozik, a toborzás és a képzés, természetesen ez már a miénk. Én szeretném megköszönni együttműködésünket és az önkormányzat elmúlt évben nyújtott támogatását a Nagykanizsai Rendőrkapitányság számára. Én továbbra is felajánlom együttműködésünket és segítésünket és kérem a tisztelt önkormányzatot, hogy a beszámolót elfogadni szíveskedjen. Köszönöm szépen.

**Horváth Jácint:** Köszönöm szépen kapitányságvezető úrnak a beszámolót. Dandár tábornok urat kérdezem, kíván-e hozzászólni? Nem kíván. Köszönöm szépen. Dandár tábornok úr, engedjék meg, hogy én is megköszönjem Önöknek azt a munkát, amit végeznek a városunkban és környékén. Engedjék meg, hogy kiemeljem azt, hogy nagyon példás az együttműködés a rendőrkapitányság és az önkormányzat között, rengeteg egyeztetésen veszünk részt, Alpolgármester asszony, tanácsnok úr rendszeres vendégei a rendőrkapitányságnak, de nem azért merthogy valami rosszat tennének, hanem azért, mert rengetegszer járnak egyeztetni különböző témakörben és különböző olyan aktuális ügyekben, amelyek tényleg napi szintű vagy heti szintű feladatot jelentenek nekünk. Örülök annak, hogy tényleg ezek az egyeztetések rendszeresek, havinál gyakoribbak, tehát azt kell, hogy mondjam, hogy tényleg azt hiszem, hogy tényleg jó az együttműködés és én azt remélem, hogy a következő időszakban még tovább tudjuk ezt fokozni. Vannak azért, ahogy a rendőrkapitány úr elmondta, vannak azért baljós jelek bizonyos bűncselekmények esetében, amelyek gondolom én, országosan is hasonló tendenciát mutatnak, mint nálunk Nagykanizsán is, de ettől még azt hiszem, hogy elszántabbak vagyunk, hogy a megelőzésre még több figyelmet fordítsunk. Például a következő napirendi pont, a kamera rendszer is ennek egy része, kérdezem a közgyűlés tagjait, van-e kérdés, hozzászólás? Ha nincs, akkor szavazásra bocsátom a napirendi ponthoz tartozó határozati javaslatot. Aki egyetért, kérem igennel szavazzon.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**70/2025.(V.22.) számú határozat**

Nagykanizsa Megyei Jogú Város Közgyűlése a Nagykanizsa Megyei Jogú Város 2024. évi bűnügyi, közbiztonsági és közlekedésbiztonsági helyzetéről szóló beszámolót elfogadja és megköszöni a Nagykanizsai Rendőrkapitányság 2024. évi munkáját.

1. **Javaslat a térfigyelő kamerahálózat 2025. évi fejlesztésével kapcsolatos döntések meghozatalára (írásban)**

**Előterjesztő: Horváth Jácint polgármester**

**Horváth Jácint:** Az előterjesztés ugye tartalmazza azt a leírást, amely a hálózat további bővítéséről szólna az idei költségvetés terhére. Van-e ehhez kérdés? Hozzászólás? Nincs. Kapitányság részéről nincs kiegészítés. Köszönöm szépen. Akkor szavazhatunk is az előterjesztésről, ha egyetértenek vele, kérem azt igennel jelezzék.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**71/2025.(V.22.) számú határozat**

Nagykanizsa Megyei Jogú Város Közgyűlése a Nagykanizsai Rendőrkapitányság javaslatával egyetértve dönt arról, hogy a térfigyelő kamerarendszer 2025. évi fejlesztése az alábbi helyeken valósuljon meg:

**A térfigyelő kamera rendszer 2025. évben javasolt új megfigyelési pontjai:**

|  |  |  |
| --- | --- | --- |
|  | Telepítés helye | kamerák száma |
| 1. | Nagykanizsa, Csengery u. 88. , buszmegálló és környéke  Megfigyelés iránya: Csengery út Északi irány (város felé) | 1 db |
| 2. | Kiskanizsa, Hunyadi tér-Szt Flórián tér- Cigány u. kereszteződés  Megfigyelés iránya: Szepetneki u. felé, Sormás felé, Cigány u.felé, város felé | 3 db |
| 3. | Kaposvári u.-Majális u.- 61. sz. elkerülő út körforgalom  Megfigyelés iránya: 61. sz. elkerülő út felé, Május 1. u. felé, Kaposvár felé | 3 db |
| 4. | Platán sor- Rózsa u. sor kereszteződés  Megfigyelés iránya: Platán sor, Rózsa u. Észak, Rózsa u. Csokonai kereszteződés | 3 db |
| 5. | Tripammer u.- Bagolai sor - Kossuth tér kereszteződés  Megfigyelés iránya: Kossuth tér felé, Temető felé | 2 db |
| 6. | Rózsa u. Kazanlak krt. kereszteződés  Megfigyelés iránya: Munkás utcai csomópont felé, Kazanlak krt. déli irányában, Rózsa u. felé | 3 db |
| 7. | Csengery u. – Kisfaludy u. kereszteződés  Megfigyelés iránya: Csengery út Északi irányban, Csengery-Kisfaludy kereszteződés D-K-i iránya, Kisfaludy u. Ny felé. | 3 db |
| 8. | Hevesi u. – 7. számú főút kereszteződése  Megfigyelési irány: a kereszteződés Ny-ról K-re nézve | 1 db |
| 9. | Dózsa Gy. u. – Petőfi u. kereszteződése  Ny felé a Dózsa Gy. u., Kelet felé a Dózsa-Petőfi u. kereszteződés | 2 db |
| 10. | Erdész u. – Foglyos út – Romlottvári út – Kishegyi út kereszteződése  Megfigyelési irány: A kereszteződés becsatlakozó útjainak torkolatai | 3 db |

A kamerahálózat fejlesztése a Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) rendelete 1/14. mellékletének a „*Térfigyelő kamerarendszer fejlesztése*” soron rendelkezésre áll.

Felkéri a polgármestert, hogy a kamerahálózat bővítésére vonatkozó beszerzési eljárást kezdeményezze.

**Határidő: 2025. június 30.**

##### **Felelős: Horváth Jácint polgármester**

(Operatív felelős: Tárnok Ferenc osztályvezető)

1. **Tájékoztató a Nagykanizsai Katasztrófavédelmi Kirendeltség 2024. évi tevékenységéről (írásban)**

**Előterjesztő: Horváth Jácint polgármester**

**Meghívott: Dobos István tű. alezredes, tűzoltósági tanácsos, kirendeltségvezető**

**Horváth Jácint:** Tisztelettel köszöntöm Dobos István tűzoltó alezredes urat, kirendeltségvezetőt. Kérdezem, hogy van-e kiegészítés az írásbeli beszámolóhoz képest? Tessék, a mikrofonba akkor legyen szíves. Köszönöm szépen.

**Dobos István:** Tisztelt Polgármester úr, tisztelt testület, tisztelt Jegyző Asszony! Köszönöm a lehetőséget. Röviden nem terhelném a közgyűlést. Annyit szeretnék elmondani, hogy a 2024-es év katasztrófavédelmi szempontból egy kellemes év volt. Sem iparbiztonsági vonalon, sem tűzvédelmi vonalon a településen haláleset nem következett be. Tűzeset következtében sem, szén-monoxid-mérgezéssel kapcsolatos haláleset sem. Én úgy gondolom, ez egy nagyon komoly mutató. A településen voltak tűzesetek. Jelentős tűzeset nem volt, említésre méltó volt, ez a beszámolómban megjelenik. Én ennyit kívántam elmondani. Köszönöm a településnek az együttműködését és én is biztosítom önöket, hogy ez a jövőben is részünkről működni fog és én inkább azt kérném, hogy ha a beszámolóval kapcsolatban kérdés van, azt tegyék föl. Én megpróbálom megválaszolni. Köszönöm.

**Horváth Jácint:** Nagyon szépen köszönöm és mi is szeretnénk megköszönni nemcsak így a határozott javaslatban is az Önök munkáját és azt az együttműködési szándékot és azt az együttműködést, amit az elmúlt időszakban is tapasztaltunk és remélem, ez ugyanígy tud továbbmenni a jövőben is. Mi nyitottak vagyunk továbbra is erre. Kérdezem a közgyűlés tagjait, hogy van-e kérdés észrevétel, hozzászólás. Amennyiben nincs, akkor szavazhatunk a határozati javaslatról. Kérem szavazzanak.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**72/2025.(V.22.) számú határozat**

Nagykanizsa Megyei Jogú Város Közgyűlése a Nagykanizsai Katasztrófavédelmi Kirendeltség 2024. évi tevékenységéről szóló tájékoztatót elfogadja, egyben megköszöni jó színvonalon végzett, elkötelezett szakmai munkájukat.

1. **Beszámoló a Nagykanizsai Hivatásos Tűzoltóság 2024. évi tevékenységéről (írásban)**

**Előterjesztő: Horváth Jácint polgármester**

**Meghívott: Kómár Ferenc tű. alezredes, tűzoltóparancsnok**

**Horváth Jácint:** Tisztelettel köszöntöm Kómár Ferenc tűzoltó alezredes urat körünkben Kíván-e kiegészítést tenni az előterjesztéshez? Nem kíván, nagyon szépen köszönöm. Kérdezem a közgyűlés tagjait, kívánnak-e kérdést intézni parancsnok úrhoz, hozzászólást? Nem, akkor a vitát ezennel lezárom. Engedjék meg szintén külön megköszönni azt a munkát, amit Önök is végeznek városunkért és a városunk érdekében. Én azt gondolom, hogy valójában tényleg a katasztrófavédelemmel és tűzoltósággal is azt hiszem, hogy tényleg példaértékű az a kapcsolat, ami fennáll és remélem, hogy folytatódik is. Szavazásra bocsátom a határozati javaslatot.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**73/2025.(V.22.) számú határozat**

Nagykanizsa Megyei Jogú Város Közgyűlése a Nagykanizsai Hivatásos Tűzoltóság 2024. évi tevékenységéről szóló beszámolót elfogadja, egyben megköszöni jó színvonalon végzett, elkötelezett szakmai munkájukat.

1. **Beszámoló a Völgy Alapítvány ellátási szerződés szerinti, pszichiátriai betegek közösségi és nappali ellátására vonatkozó 2024. évi tevékenységéről (írásban)**

**Előterjesztő: Horváth Jácint polgármester**

**Meghívott: Marketti Judit ügyvezető titkár**

**Horváth Jácint:** Tisztelettel köszöntöm Marketi Zsombor urat körünkben az alapítvány képviseletében. Kérdezem Önt, hogy kíván-e hozzászólni, vagy kiegészíteni a beszámolót? Nem kívánja. Köszönöm szépen. Kérdezem a közgyűlés tagjait, hogy szeretnének-e hozzászólni vagy kérdezni az alapítvány tevékenysége kapcsán? Nem, akkor a vitát lezárom és egyben megköszönve azt a munkát, amit Önök a nehéz sorsú emberekért tesznek évről évre és személyesen is megtapasztalva és személyesen is ellátogatva Önökhöz. Köszönöm szépen a lehetőséget is, hogy ezt megtekinthettem és elmehettem és kicsit részt vehettem az Önök munkájában. Szavazásra bocsátom a határozati javaslatot, kérem szavazzunk.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**74/2025.(V.22.) számú határozat**

Nagykanizsa Megyei Jogú Város Közgyűlése a Völgy Alapítványnak a pszichiátriai betegek nappali és közösségi ellátásában végzett 2024. évi tevékenységéről készült, jelen előterjesztés 1. és 2. mellékletét képező beszámolóját elfogadja, egyben megköszöni jó színvonalon végzett, elkötelezett szakmai munkájukat.

1. **Beszámoló a Magyar Máltai Szeretetszolgálat Egyesületnek az ellátási szerződés szerinti családi bölcsőde, valamint a szenvedélybetegek közösségi alapellátása és a szenvedélybetegek nappali ellátása biztosítására vonatkozó 2024. évi tevékenységéről (írásban)**

**Előterjesztő: Horváth Jácint polgármester**

**Meghívottak: Madarászné Kele Márta szakmai vezető**

**Leposa Gáborné szolgálatvezető**

**Horváth Jácint:** Madarászné Kele Márta itt van? Nem látom, nincs. Akkor viszont szavazunk róla. Ha nincs kérdés, hozzászólás. Van-e kérdés, hozzászólás? Nincs. Úgy tudtuk, hogy jönni fognak. Jó, akkor szavazzunk kérem a napirendről.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**75/2025.(V.22.) számú határozat**

Nagykanizsa Megyei Jogú Város Közgyűlése a Magyar Máltai Szeretetszolgálat Egyesület által működtetett családi bölcsőde, valamint a szenvedélybetegek közösségi alapellátása és a szenvedélybetegek nappali ellátása 2024. évi tevékenységéről készült, jelen előterjesztés 1. és 2. mellékletét képező beszámolóját elfogadja, egyben megköszöni jó színvonalon végzett, elkötelezett szakmai munkájukat.

1. **Javaslat önkormányzati bizottságba nem képviselő tag választására (írásban)**

**Előterjesztő: Horváth Jácint polgármester**

**Horváth Jácint:** Ha az elfogadás megtörténik, akkor az eskütételt is megtesszük még itt helyben, rögtön a döntés után. A következő javaslatok érkeztek. A Város és Gazdaságfejlesztési Bizottság nem képviselő tagjának Zakó Lászlóra érkezett javaslat, illetve a Jogi, Nemzetpolitikai, a Közirendi Bizottság nem képviselő tagjára Németh József számára érkezett javaslat. Itt van egy elírás az előterjesztési szövegben, amiért elnézést kérünk, tehát helyesen Németh Józsefről van szó és a Pénzügyi Bizottság nem képviselő tagjának pedig Maurer Györgyöt javasolták a képviselőtársaim. Én ezt elő is terjesztettem a mai ülésre. Kérdezem, van-e kérdés, hozzászólás e tekintetben? Nincs a képviselőtársaim részéről, a vitát lezárom. Kérem, szavazzunk a határozati javaslatokról. Egyben mehet szerintem a szavazás, ugye egyben szavazhatunk, ha ezzel egyetértenek? Nem láttok ellenkezést, akkor szavazhatunk.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**76/2025.(V.22.) számú határozat**

Nagykanizsa Megyei Jogú Város Közgyűlése 2025. június 01. napjától

1. a Város- és Gazdaságfejlesztési Bizottság nem képviselő tagjának Zakó Lászlót megválasztja.
2. a Jogi, Nemzetpolitikai és Közrendi Bizottság nem képviselő tagjának Németh Józsefet megválasztja,
3. a Pénzügyi Bizottság nem képviselő tagjának Maurer Györgyöt megválasztja.

**Horváth Jácint:** Kérem az eskütételhez álljunk fel.

**A megválasztott önkormányzati bizottsági nem képviselő tagok leteszik az esküt és aláírják az eskütételi okmányokat.**

1. **Javaslat a lakások bérleti díjáról szóló 32/2023. (IX.29.) önkormányzati rendelet módosítására (írásban)**

**Előterjesztő: Horváth Jácint polgármester**

**Meghívott: Kámán László vezérigazgató**

**Horváth Jácint:** Egy módosítást tartalmaz a rendelet, mégpedig volt benne egy elég érdekes, vagy hát nem érdekes, egy olyan kitétel, hogy hogyan és miként lehet ezt módosítani és ugye novemberben lehetett volna csak 30-ig de novemberben általában nincs soros ülésünk, meg amúgy is az élet máshogy is hozhat dolgokat, úgyhogy ez, ennek a kivételét javasoljuk. Van e hozzászólás? Balogh László, Öné a szó Polgármester úr!

**Balogh László:** Tisztelt Polgármester úr, tisztelt közgyűlés. Nem túlzásba esve, mert még nagyon sok napirend áll előttünk, de vannak lényegesebb napirendek. Ez lám, az előbb bebizonyosodott, hogy akár az. Én azt gondolom, hogy azért nem lényegtelen dolog ez a módosítás, hogy a 4. paragrafus 2-es vagy a 2. paragrafus 4-es ott van benne egy ilyen hiba, de nem érdekes viszont, tehát azt gondolom, hogy nem volt baj az, hogy egy évre előretekintve lehetett dönteni, jelentkezni és így tovább, Tehát volt beépítve a rendszerbe egy ilyen egy évre szóló biztosság. Természetesen ki kell próbálni ezt az új rendszert majd és ez biztosan így lesz és akár rendjén van. De hadd mondjam el azt, hogy a lakás odaítélés az mindig egy sok szempontú döntés és nagyon nehéz. Én bevallom 5 évig küszködtem azzal, hogy próbáltam a különböző szempontokat összehozni és csak egy többdimenziós mátrixban volt lehetséges mindez és az előbb ha már elhangzott valami, azért hadd utaljak arra, ami ezen rendeletünk kapcsán is érdekes lehet a végső odaítélésben, hogy itt sokszor családok pályáznak, a családokban van családfenntartó, de mondjuk lényeges az apa mellett az anya is, vagy fordítva és bizony számíthat az is, hogy olyan foglalkozása van mondjuk valakinek, hogy a város számára fontos. És én most visszautalok, megtehetem, mert még egy kicsit beszélhetek, tehát mondjuk jó, tehát lehet, hogy valaki iskolapszichológus, lehet, hogy a gyermek beteg és közel kell, hogy legyen az iskolához, lehet, hogy a pénzügyi feltételek azok sokféleképpen szemlélhetők és visszautalok és mindjárt elveszik a szót, merthogy csúsztatott Fodor úr, mint a vízfolyás, ami negyvenvalahány-ezer Ft Ön szerint? Én meg úgy jártam utána ennek, hogy 87 ezer Ft plusz gáz és villany. Tehát szóval nehéz műfaj ez. Mindezzel azt akartam elmondani és kívánom azt a jelenlegi szociális bizottságnak, hogy ezt minél jobb hatásfokkal, minél tisztességesebben végezze ezt a nagyon nehéz, több szempontú döntést és persze politikamentesen. Köszönöm.

**Horváth Jácint:** Köszönöm szépen. A módosítás nem pont arra vonatkozik, amit említett, de ettől még nyilván technikai jellegű, viszont eltértünk a rendelet ezen vitájától és kérem, hogy tereljük vissza a mederbe a vitát, nagyon röviden, jó, hogyha lehetséges, csak, aki érintettnek érzi magát, megszólítva egyébként a rendeletről nagyon szívesen más ügyben vitatkozhatunk is, akár most is. Dr. Schauta Marcell.

**Dr. Schauta Marcell:** Mivel Polgármester úrnak vagy Balogh László úrnak a hozzászólása az talán annak a címzettje én lehetek bizottsági elnökként, korábban ő volt a bizottság elnöke. Valóban nagyon nehéz döntés minden esetben a pályázatok során az önkormányzati bérlakások odaítélése, viszont vannak olyan aspektusok, amikor ezt megkönnyíti esetleg egy olyan dolog, például, hogyha valakinek lakhatásra alkalmas ingatlan van a birtokában, akkor ott abban az esetben nagyon könnyű azt mondani, hogy nem jogosult önkormányzati bérlakásra, de ezt csak így példaként említettem. Köszönöm.

**Horváth Jácint:** Köszönöm szépen. Dr. Fodor Csaba a következő hozzászóló. De még mindig nem a lakásrendeletről beszélünk, hanem a díjmegállapításról.

**Dr. Fodor Csaba:** Köszönöm szépen. Balogh László olyat mondott, hogy csúsztatok, csak ő csúsztat. Én, az én számaim azok, amiket befizet, 49.830 Ft a lakbér, ezen felül valóban fizet még 23 ezer Ft körüli összeget a család, de az a közös költség, amibe beletartozik a meleg víz, beletartozik a víz, a takarítás a szemétszállítás stb., de ez nem lakbér, ez a közös költség. Ne tessék összemosni a kettőt. Tehát ma a világ úgy működik, hogy kiadnak egy ekkora lakást 100-150 ezer Ft közötti összegen úgy, hogy a közös költséget a bérlő fizeti. Ez a szabály, ez a kialakult rend, még ügyvéd koromból emlékszem erre. Tehát ez és ez egyébként ingatlanforgalmazókat is megkérdeztem és valóban ez a helyzet. Tehát ne tessék összemosni, ha valaki összemossa a dolgokat, az Ön. Ne tessék összemosni, a lakbér az a lakbér a közös költség az közös költség, a gáz, víz vagy villany, az meg az, amit elhasznál, elfogyaszt. Még jó, hogy nem mi fizessük azt is. Tehát azért ez normális helyeken is így van. Tehát az igazság ez, de ne menjünk ebbe bele. És valóban nem ez a tárgya a mai rendeletmódosításnak én azt gondolom és tényleg méltatlan a családdal szemben, ráadásul olyanokat mondanak, ami vagy valóban csak zárt üléssel lehetne megcáfolni. Köszönöm.

**Horváth Jácint:** Köszönöm szépen. Nincs több hozzászóló, a vitát lezárom, szavazásra bocsátom a minősített többséget igénylő rendeleti javaslatot.

A közgyűlés 9 igen és 5 tartózkodás szavazattal a javaslatot elfogadja és a következő rendeletet alkotja:

**13/2025.(V.26.) számú rendelet**

Nagykanizsa Megyei Jogú Város Önkormányzatának Közgyűlése megalkotja 13/2025. (V.26.) önkormányzati rendeletét a lakások bérleti díjáról szóló 32/2023. (IX.29.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Javaslat Nagykanizsa Megyei Jogú Város Közgyűlésének a falfirkák eltüntetésének támogatásáról szóló 81/2007. (XII. 21.) számú rendeletének módosítására (írásban)**

**Előterjesztő: Horváth Jácint polgármester**

**Horváth Jácint:** Kérdezem, van-e hozzászóló? Nincs. Szavazzunk akkor a rendeletről

A közgyűlés 9 igen és 5 tartózkodás szavazattal a javaslatot elfogadja és a következő rendeletet alkotja:

**14/2025.(V.26.) számú rendelet**

Nagykanizsa Megyei Jogú Város Közgyűlése megalkotja a 14/2025. (V.26.) önkormányzati rendeletet a falfirkák eltüntetésének támogatásáról szóló 81/2007. (XII. 21.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Javaslat a költségvetési intézményeknél folyó étkeztetés élelmezési nyersanyagnormáiról és a térítési díjak megállapításának módjáról szóló önkormányzati rendelet módosítására (írásban)**

**Előterjesztő: Horváth Jácint polgármester**

**Horváth Jácint:** Két külön részt tartalmaz, egyrészt a bölcsődéknél. A bölcsőde esetében ugye mi magunk főzünk, ott nem céggel főzetünk és hát intézményvezető asszony fordult hozzám azzal a kéréssel, hogy ugye 2022-ben állapítottunk meg legutoljára díjakat és azóta 60 százalékos volt az infláció, az összesített és 190 százalékos az alapanyagár-növekedés a bér pedig olyan 40-50 stb. százalékkal nőtt, úgyhogy úgy hogy ami, ami költség oldalon megjelenik, úgyhogy erre tettünk egy 40 százalékos javaslatot, ami még így is csak 700 forint, tehát 75 forintért adunk egy tizórait és így tovább, tehát viszonylag még így is olcsó, de szerintem ezt most tartósan be fogjuk tudni tartani hosszú, hosszabb távra. Megint a, a közétkeztetésben, ott, a többi közétkeztetésben pedig 11.7, ha jól emlékszem, most pontosan a cég felé ekkora emelést terjesztünk elő, 11.7 százalékos mértékű emelést a vállalkozó felé és a lakosság felé pedig mindössze 10 százalékos emelést javaslunk finanszírozni. Ugye ez is a költségvetésnek azért közel 30 millió Ft-os plusz kiadást jelent már az idei évben. Ha ezt, ha ezt megtesszük, mert hogy nagyon sok gyermek ugye ingyen vagy kedvezményesen étkezik, illetve az állam se finanszíroz 100 százalékba, van-e kérdés észrevétel hozzá? Nincs, akkor szavazhatunk az előterjesztésről, először a rendeletről.

A közgyűlés 9 igen és 5 nem szavazattal a javaslatot elfogadja és a következő rendeletet alkotja:

**15/2025.(V.26.) számú rendelet**

Nagykanizsa Megyei Jogú Város Közgyűlése megalkotja 15/2025. (V.26.) önkormányzati rendeletét a költségvetési intézményeknél folyó étkeztetés élelmezési nyersanyagnormáiról és a térítési díjak megállapításának módjáról szóló 17/2022. (VII. 05.) önkormányzati rendelet módosításáról.

(A rendelet a jegyzőkönyvhöz mellékelve.)

**Horváth Jácint:** Szavazunk a határozatról, két határozati javaslat van, mind a kettő egyszerű szótöbbséget igényel, erről kell szavaznunk.

A közgyűlés 9 igen és 5 nem szavazattal a javaslatot elfogadja és a következő határozatot hozza:

**77/2025.(V.22.) számú határozat**

Nagykanizsa Megyei Jogú Város Közgyűlése

1. dönt a közétkeztetés biztosítására a Pannon Menza Kft-vel létrejött és 2023. január 30. napján, majd 2023. augusztus 15. napján, valamint 2024. augusztus 12. napján módosított vállalkozási szerződésben rögzített vállalkozási díj 2025. szeptember 01. napjától történő, legfeljebb 11,7 % mértékű emeléséről, amennyiben a szerződés módosításához szükséges körülmények azt lehetővé teszik. Ezen díjemeléshez a szükséges forrás Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) rendelete 1/11. mellékletének „Közétkeztetés intézményekben (köznevelési, közoktatási, szociális intézményekben)” soron rendelkezésre áll.

**Határidő: 2025. szeptember 1.**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. felkéri a polgármestert, hogy a közétkeztetés tárgyában kötött szerződés módosításával kapcsolatos előterjesztést terjessze a Közbeszerzési Bizottság elé. A szerződésmódosítás eljárói feladatainak végrehajtásához a szükséges forrás Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) rendeletének 1/11. mellékletében a „Közbeszerzési eljárásokhoz kapcsolódó díjak” soron rendelkezésre áll.

**Határidő: 2025. június 30.**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. **Javaslat a víziközműre történő utólagos csatlakozás műszaki és pénzügyi feltételeiről, valamint az utólagos csatlakozásért fizetendő hozzájárulás mértékéről szóló önkormányzati rendelet megalkotására (írásban)**

**Előterjesztő: Horváth Jácint polgármester**

**Horváth Jácint:** Új rendeletről beszélünk. Volt egy ilyen rendeletünk, felülvizsgáltuk ezt a rendeletet, mint ahogy folyamatban van sok más rendelet felülvizsgálata is a hivatalon belül, ez is egy ilyen volt. Volt egy viszonylag nem túl jó gyakorlat az önkormányzat számára, amit ezzel a rendelettel megszüntettünk és szerintünk ez egyébként a lakosok számára is sokkal kedvezőbb lesz. Innentől nem kötelező a vízművel beköttetni ugye a víz- és csatorna rákötéseket, hanem ezt ő maga is saját vállalkozóval megcsináltathatja. Innentől a számunkra fizetendő hozzájárulás jelentősen lecsökken, illetve ki tudja, talán még a vállalkozói díj is a lakosok számára jelentősen kedvezőbb lesz. Meglátjuk az ő dolguk lesz, de innentől egy új rendszert nagyjából más városokban is nyilván hasonlóan működik, tehát Nagykanizsa volt talán ebbe az egyetlen kuriózum, amit megnéztünk, ahol nem így működött egyébként a rácsatlakozás módja és finanszírozása. Ezt szeretnénk ezzel az új rendelettel orvosolni, úgyhogy ez ennek a tárgya. Van-e kérdés észrevétel a rendelethez? Nincs, akkor szavazásra bocsátom.

A közgyűlés 14 igen (egyhangú) szavazattal a javaslatot elfogadja és a következő rendeletet alkotja:

**16/2025.(V.26.) számú rendelet**

Nagykanizsa Megyei Jogú Város Közgyűlése megalkotja 16/2025. (V.26.) önkormányzati rendeletét a víziközműre történő utólagos csatlakozás műszaki és pénzügyi feltételeiről, valamint az utólagos csatlakozásért fizetendő hozzájárulás mértékéről.

(A rendelet a jegyzőkönyvhöz mellékelve.)

1. **Javaslat a fűtési költségmegosztók egyes kérdéseiről szóló önkormányzati rendelet megalkotására (írásban)**

**Előterjesztő: Horváth Jácint polgármester**

**Horváth Jácint:** Hát, ezt kötelezően meg kell alkotnunk ezt a rendeletet, mi ennek a kötelezettségnek eleget teszünk jelen a rendelet megalkotásával a fűtésmegosztók tekintetében, kérdezem, van-e kérdés, észrevétel hozzá? Nincs. Akkor szavazhatunk is a rendeletről.

A közgyűlés 14 igen (egyhangú) szavazattal a javaslatot elfogadja és a következő rendeletet alkotja:

**17/2025.(V.26.) számú rendelet**

Nagykanizsa Megyei Jogú Város Közgyűlése megalkotja a fűtési költségmegosztók egyes kérdéseiről szóló 17/2025. (V.26.) önkormányzati rendeletét.

(A rendelet a jegyzőkönyvhöz mellékelve.)

1. **Éves ellenőrzési jelentés és összefoglaló éves ellenőrzési jelentés Nagykanizsa Megyei Jogú Város Polgármesteri Hivatala és az Önkormányzat által irányított és fenntartott intézmények, valamint a költségvetési alszektorba sorolt gazdasági társaságok 2024. évi belső ellenőrzési kötelezettségének teljesítéséről (írásban)**

**Előterjesztő: dr. Gyergyák Krisztina jegyző**

**Horváth Jácint:** Itt ugye a Pénzügyi Bizottság folyamatosan tárgyalta ezeket a jelentéseket, erről találnak itt egy összegzést az elmúlt évről. Van-e kérdés, észrevétel ehhez a napirendi ponthoz? Amennyiben nincs, akkor szavazásra bocsátom a határozati javaslatot.

A közgyűlés 8 igen és 6 tartózkodás szavazattal a javaslatot elfogadja és a következő határozatot hozza:

**78/2025.(V.22.) számú határozat**

Nagykanizsa Megyei Jogú Város Közgyűlése a Nagykanizsa Megyei Jogú Város Polgármesteri Hivatala és az Önkormányzat által irányított és fenntartott intézmények, valamint a költségvetési alszektorba sorolt gazdasági társaságok 2024. évi belső ellenőrzési tervének végrehajtásáról készült éves ellenőrzési jelentést és összefoglaló éves ellenőrzési jelentést a jelen előterjesztés 1- 7. számú mellékletei szerint elfogadja.

**Horváth Jácint:** Pénzügyi kérdésekre térünk rá.

1. **Beszámoló Nagykanizsa Megyei Jogú Város Önkormányzatának 2024. évi költségvetési gazdálkodásáról (írásban)**

**Előterjesztő: Horváth Jácint polgármester**

**Meghívott: Szita és Társai Könyvvizsgáló, Tanácsadó és Szolgáltató Kft.**

**Horváth Jácint:** Itt ugye lezárjuk tulajdonképpen a tavalyi évet, ez a mi zárszámadásunk is egyben, ha jól gondolom, ilyen szóval összefoglalva ez az utolsó, hogy a 2024-es költségvetéssel remélhetőleg foglalkoznunk kell. Tisztelettel köszöntöm a könyvvizsgáló urat, Szita László urat, urakat és kérdezem, hogy van-e kiegészítés a napirendi pontot kapcsán. Tisztelettel, Öné a szó, köszönöm szépen.

**Szita László:** Köszönöm szépen a szót. Tisztelt Polgármester úr, tisztelt közgyűlés! A könyvvizsgálói megbízásunk részeként felülvizsgáltuk Nagykanizsa Megyei Jogú Város Önkormányzata 2024. évi zárszámadási rendelettervezetét, és erről kiadtuk a könyvvizsgáló jelentésünket, amelyben részletesen leírjuk, hogy miket vizsgáltunk és milyen eredménye volt ennek a vizsgálatnak. Röviden szeretném jelezni, hogy a zárszámadási rendelettervezet a véleményünk szerint a jogszabályi előírásoknak megfelel. Tartalmazza a szükséges összefüggéseket, kimutatásokat, táblázatokat és számokat, amelyeket a jogszabályok előírnak kötelezettségként. Megállapítottuk azt a felülvizsgálatunk alapján, hogy a teljesített bevételek összege 16.311.690.000 forint volt, a teljesített kiadások összege 12.757.393.000 forint, a 2 különbségét jelentő maradvány ez 3.554.296.000 forint, és néztük azt is, hogy ez a maradvány ez ténylegesen a pénzeszközök formájában rendelkezésre állt az év végén az önkormányzat bankszámláin. Összességében úgy minősítettük a zárszámadási rendelettervezetet, hogy a véleményünk szerint ezt a rendelettervezetet tárgyalásra alkalmasnak tartjuk. Köszönöm szépen.

**Horváth Jácint:** Nagyon szépen köszönöm és köszönjük azt a munkát, amit végeztek és végeznek nekünk folyamatosan azt a konstruktív együttműködést, amit a Gazdálkodási osztállyal együtt tudunk dolgozni itt a költségvetésünk és annak rendeletei, rendeletmódosításai kapcsán. Kérdezem a közgyűlés tagjait, hogy van-e kérdés hozzánk, könyvvizsgáló urakhoz? Nincs. Akkor a vitát lezárom és kérem, hogy szavazzunk a rendeletről.

A közgyűlés 8 igen és 6 tartózkodás szavazattal a javaslatot elfogadja és a következő rendeletet alkotja:

**18/2025.(V.26.) számú rendelet**

Nagykanizsa Megyei Jogú Város Önkormányzatának Közgyűlése megalkotja Nagykanizsa Megyei Jogú Város Önkormányzata 2024. évi költségvetési zárszámadásáról szóló 18/2025. (V.26.) önkormányzati rendeletét.

(A rendelet a jegyzőkönyvhöz mellékelve.)

**Horváth Jácint:** A következő pontban egy hasonló, a konszolidált beszámolóról kell döntenünk.

1. **Nagykanizsa Megyei Jogú Város Önkormányzata 2024. évi összevont (konszolidált) beszámolója (írásban)**

**Előterjesztő: Horváth Jácint polgármester**

**Meghívott: Szita és Társai Könyvvizsgáló, Tanácsadó és Szolgáltató Kft.**

**Horváth Jácint:** Kérdezem könyvvizsgáló úr, van-e kiegészítés a konszolidálthoz? Kérem szépen, tegye meg.

**Szita László:** Tisztelt Polgármester úr, tisztelt képviselő-testület! Felülvizsgáltuk az önkormányzat 2024. évi konszolidált költségvetési beszámolóját és a vizsgálatunk alapján részletesen megnéztük azt, hogy a mérlegsorokon, az eredménykimutatás sorain milyen összegek szerepelnek. Ezeket részletesen végigvizsgáltuk és ez alapján nem állapítottunk meg auditálási eltérést, tehát a véleményünk szerint a kimutatásokban szereplő számok szerintünk valósnak minősíthetőek, így a mérleg főösszege 77.036.854.000 forint, és a véleményünk szerint ez megfelelőnek minősíthető. Amennyiben kérdés van, akkor szívesen válaszolok.

**Horváth Jácint:** Nagyon szépen köszönöm a kiegészítést. Van-e kérdés könyvvizsgáló urakhoz, vagy egyéb a témával kapcsolatban? Amennyiben nincs, a vitát lezárom, úgyhogy szavazásra bocsátom a határozati javaslatot.

A közgyűlés 8 igen és 6 tartózkodás szavazattal a javaslatot elfogadja és a következő határozatot hozza:

**79/2025.(V.22.) számú határozat**

Nagykanizsa Megyei Jogú Város Közgyűlése az önkormányzat 2024. évi összevont (konszolidált) beszámolóját az 1-3. mellékletek alapján az alábbi főszámoknak megfelelően elfogadja:

konszolidált bevétek összege: **16 311 690 159** Ft,

konszolidált kiadások összege: **12 757 393 294** Ft,

konszolidált mérleg fő összege: **77 036 854 236** Ft,

konszolidált mérleg szerinti eredmény: **- 1 216 370 427** Ft.

**Határidő:** **zárszámadási rendeleti javaslat elfogadásával egyidejűleg**

**Felelős: Horváth Jácint polgármester**

(Operatív felelős: Kunics György osztályvezető, Gazdálkodási Osztály)

**Horváth Jácint:** Rátérünk ezen csomag harmadik pontjára.

1. **Javaslat Nagykanizsa Megyei Jogú Város Önkormányzata 2024. évi maradványának felosztására és Nagykanizsa Megyei Jogú Város Önkormányzata 2025. évi költségvetéséről szóló 9/2025. (II. 26.) önkormányzati rendelet módosítására (írásban)**

**Előterjesztő: Horváth Jácint polgármester**

**Horváth Jácint:** Alapvetően keletkezett az előzőekből következően nagyjából 300.000.000 forintunk még, amivel gazdálkodhattunk ebben a költségvetési tervezetben, de amint látják és észrevehették az előterjesztésben, alapvetően viszonylag kötött pályán mozogtunk, hiszen egy olyan pluszteher érkezett ránk, amit be kellett terveznünk, mégpedig a közösségi közlekedés esetében. Közel 168.000.000 forint körüli összeg az, amit hozzá kell tennünk a közösségi közlekedéshez, hiszen ennyivel kevesebb bértámogatást ítélt meg nekünk a Volán, illetve a Magyar Állam a Volánon keresztül, mert a Volán lerázta magáról, illetve most a MÁV-csoport lerázta magáról ezt. Írásban fordultunk hozzájuk, hogy miért is van ez a különbség, ami közel 200.000.000 forintról 50.000.000 forint alá viszi ezt a bértámogatást, amit minden évben megkaptunk. Nem mi vagyunk egyedül ezzel, más városok is, de ettől függetlenül ezt a plusz terhet bele kellett terveznünk a költségvetésbe, tehát ezzel nem gazdálkodhatunk. Így azért a közösségi közlekedés nekünk ilyen 600.000.000 forint körüli összegbe kerül egy évben lassan most már, ami az elég sok. Igen, közel 600.000.000, plusz még ugye a tavalyi évhez 21.000.000 forintot hozzá kellett raknunk a tavalyi év kiegészítéseként, mivel a beszámoló, amit majd legközelebb tárgyalunk, az ezt részletezni fogja, hogy hogyan néz ki. Emellett a többletadó elvonás kapcsán 40.000.000 forint körüli összeget még továbbá be kellett terveznünk többletként, illetve a közétkeztetést már említettem itt közel 30.000.000 forintot, illetve a projekt önrésznél a 3 orvosi rendelőt jó lenne idén elindítani, ennek az önrészét megterveztük a költségvetésben 30.000.000 forinttal, ugye a Jókai utca és a 2 palini orvosi rendelő, melyekre van esetleg esély, hogy idén elindulnak, viszont ennek a fedezetét meg kellett teremteni. Tulajdonképpen plusz forrásokkal nem tudtunk nagyon gazdálkodni a jelen költségvetésmódosításban. Van-e kérdés észrevétele a költségvetés kapcsán? Amennyiben nincs, akkor szavazásra bocsátom a rendeletet, a költségvetési rendelet módosítását.

A közgyűlés 8 igen, 5 nem és 1 tartózkodás szavazattal a javaslatot elfogadja és a következő rendeletet alkotja:

**19/2025.(V.26.) számú rendelet**

Nagykanizsa Megyei Jogú Város Közgyűlése megalkotja 19/2025. (V.26.) önkormányzati rendeletét Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendeletének módosításáról.

(A rendelet a jegyzőkönyvhöz mellékelve.)

**Horváth Jácint:** Köszönöm szépen könyvvizsgáló uraknak a részvételt, a munkát és köszönöm szépen, hogy együtt tudtunk dolgozni eddig is, és megy ez tovább is.

1. **Javaslat Nagykanizsa Megyei Jogú Város Polgármesteri Hivatala Alapító Okiratának módosítására (írásban)**

**Előterjesztő: Horváth Jácint polgármester**

**Horváth Jácint:** Technikai dolog, itt beküldtük a múltkor elfogadott módosítást és annak kapcsán érkezett észrevétel még, hogy technikai dolgokat egészítsünk ki, vagy módosítsunk rajta. Van-e kérdés, észrevétel ezzel kapcsolatban? Amennyiben nincs, akkor már szavazásra is bocsátom a határozati javaslatot, minősített szótöbbséget igényel.

A közgyűlés 9 igen és 5 tartózkodás szavazattal a javaslatot elfogadja és a következő határozatot hozza:

**80/2025.(V.22.) számú határozat**

Nagykanizsa Megyei Jogú Város Közgyűlése

1. a Nagykanizsa Megyei Jogú Város Polgármesteri Hivatala módosító okiratát, valamint a módosításokkal egységes szerkezetbe foglalt alapító okiratát az előterjesztés mellékletében foglalt tartalommal elfogadja. Felkéri a polgármestert, hogy az intézmény módosító okiratát, valamint a módosításokkal egységes szerkezetbe foglalt alapító okiratát adja ki, és annak Magyar Államkincstár részére történő megküldéséről gondoskodjon.

**Határidő: 2025. június 06.**

**Felelős: Horváth Jácint polgármester**

(Operatív felelős: Kunics György osztályvezető)

1. felhatalmazza a polgármestert, hogy amennyiben a Magyar Államkincstár az alapító okiratban vagy a módosító okiratban az államháztartásról szóló 2011. évi CXCV. törvény 8/A. § (2) bekezdés szerinti rendelkezések értelmezéséből eredő, az okirat tartalmát érdemben nem befolyásoló, formális jelentőségű hibát észlel, úgy az okiratot a szükséges korrekció elvégzése után a törzskönyvi nyilvántartásba történő bejegyzés céljából újra megküldje.

**Határidő**: **a Magyar Államkincstár végzésének kézhezvételét követő 20 nap**

**Felelős: Horváth Jácint polgármester**

(Operatív felelős: Kunics György osztályvezető)

1. **Javaslat az új ipari parki ingatlanok fekvéshatár változásával kapcsolatos döntések meghozatalára (írásban)**

**Előterjesztő: Horváth Jácint polgármester**

**Horváth Jácint:** Az új ipari parkunkban a belterület melletti ingatlanok fekvéshatár módosításával tulajdonképpen megyünk azon az úton, hogy az értékesítés még az idei évben megtörténhessen, vagy megkezdődhessen legalábbis és ennek az előkészítésének ez a következő lépése. Ugye a múltkor megteremtettük ennek rendezési tervi alapjait, úgyhogy éppen szépen megyünk ebben egyenesen tovább előre és érdeklődők is vannak, úgyhogy szerencsére talán sikeres is tud lenni jó pár értékesítésünk az idei évben is akár már. Vagy év vége, jövő év elején, ha minden jól megy, még vannak technikai határidőink, kérdés észrevételt nem látok, akkor szavazhatunk az előterjesztésről egyben a négy pontról.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**81/2025.(V.22.) számú határozat**

Nagykanizsa Megyei Jogú Város Közgyűlése

1. Nagykanizsa Megyei Jogú Város helyi építési szabályzatról és szabályozási tervéről szóló 10/2019. (V. 31.) önkormányzati rendelet érintett ingatlanokra vonatkozó előírásai figyelembevételével dönt
2. a nagykanizsai külterületi 05/2 hrsz-ú, kivett telephely
3. a nagykanizsai külterületi 05/13 hrsz-ú, kivett telephely
4. a nagykanizsai külterületi 05/14 hrsz-ú, kivett telephely
5. a nagykanizsai külterületi 05/21 hrsz-ú, kivett telephely
6. a nagykanizsai külterületi 05/77 hrsz-ú, kivett ipari terület
7. a nagykanizsai külterületi 05/86 hrsz-ú, kivett telephely
8. a nagykanizsai külterületi 06/87 hrsz-ú, kivett út
9. a nagykanizsai külterületi 05/88 hrsz-ú, kivett telephely
10. a nagykanizsai külterületi 05/89 hrsz-ú, kivett telephely
11. a nagykanizsai külterületi 05/91 hrsz-ú, kivett telephely
12. a nagykanizsai külterületi 05/92 hrsz-ú, kivett telephely
13. a nagykanizsai külterületi 05/93 hrsz-ú, kivett út
14. a nagykanizsai külterületi 05/95 hrsz-ú, kivett út
15. a nagykanizsai külterületi 05/100 hrsz-ú, kivett út
16. a nagykanizsai külterületi 05/106 hrsz-ú, kivett telephely
17. a nagykanizsai külterületi 05/107 hrsz-ú, kivett út
18. a nagykanizsai külterületi 05/108 hrsz-ú, kivett ipari terület
19. a nagykanizsai külterületi 05/110 hrsz-ú, kivett ipari terület
20. a nagykanizsai külterületi 03/10 hrsz-ú, kivett helyi közút

ingatlanok belterületbe vonásáról, azaz a fekvéshatár változásáról.

1. felkéri a polgármestert, hogy az 1. pontban jelölt ingatlanok fekvéshatár változásának ingatlan-nyilvántartási átvezetéséhez szükséges – az ingatlan-nyilvántartási célú földmérési és térképészeti tevékenység részletes szabályairól szóló 8/2018. (VI. 29.) AM rendelet – szerinti változási vázrajz elkészíttetéséről és az elkészült változási vázrajz birtokában az ingatlanügyi hatóság megkereséséről gondoskodjon.

**Határidő: 2025. június 30.**

**Felelős: Horváth Jácint polgármester**

(Operatív felelős: Tárnok Ferenc osztályvezető

dr. Farkas Roland csoportvezető)

1. az ingatlan-nyilvántartásról szóló 2021. évi C. törvény 30. § (1) bekezdése alapján felhívja az ingatlanügyi hatóságot, hogy az 1. pontban jelölt ingatlanok fekvéshatárában bekövetkezett adatváltozást – az ingatlan-nyilvántartási célú földmérési és térképészeti tevékenység részletes szabályairól szóló 8/2018. (VI. 29.) AM rendelet szerint elkészült változási vázrajznak megfelelően – jegyezze be az ingatlan-nyilvántartásba.

**Határidő: a záradékolt vázrajz rendelkezésre állást követő 15 napon belül**

**Felelős:** **Horváth Jácint polgármester**

(Operatív felelős: dr. Farkas Roland csoportvezető)

1. a változási vázrajz elkészíttetésének költségét és a fekvéshatár-változás bejegyzésének eljárási díját Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendelete 1/11. mellékletének „Egyéb vagyongazdálkodási feladatokra (értékbecslés, hirdetés)” során biztosítja.
2. **Javaslat a helyközi autóbuszjáratokkal végzett helyi közszolgáltatással kapcsolatos döntések meghozatalára (írásban)**

**Előterjesztő: Horváth Jácint polgármester**

**Horváth Jácint:** Itt egye azokról a buszjáratokról van szó, amelyek helyközi forgalmat látnak el és egyben helyi forgalomban megállnak a Nagykanizsára be-, illetve kivezetésnél. Ezt minden évben elfogadjuk és kötünk szerződést most már a minisztériummal ennek a finanszírozására, Építési és Közlekedési Minisztériummal. Nincs hozzászólás, kérdést nem látok, ezért szavazásra bocsátom a határozati javaslatot, egyszerű szótöbbség.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**82/2025.(V.22.) számú határozat**

Nagykanizsa Megyei Jogú Város Közgyűlése dönt a Nagykanizsa Megyei Jogú Város Önkormányzata és az Építési és Közlekedési Minisztérium között a helyi személyszállítási közszolgáltatások részben regionális vagy elővárosi személyszállítási szolgáltatásokkal történő ellátása tárgyában 2025. január 1. napjától az előterjesztés 2. számú mellékletét képező megállapodás megkötéséről. A szolgáltatás igénybevételének a 13 558 415,- Ft forrása Nagykanizsa Megyei Jogú Város Közgyűlésének a Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) rendelete 1/12. mellékletének „Volánbusz Zrt. részére megállapodás szerinti hozzájárulás helyközi járatok igénybevételéért” során rendelkezésre áll. Felhatalmazza a polgármestert a megállapodás aláírására.

**Határidő: 2025. június 30.**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. **Javaslat a TOP\_PLUSZ projektekhez kapcsolódó projektmenedzsment szerződések aláírására (írásban)**

**Előterjesztő: Horváth Jácint polgármester**

**Meghívott: Nyeste Péter ügyvezető**

**Horváth Jácint:** Itt ugye újabb projektek kerültek elénk, amelyekben a támogatási szerződést megkötöttük. Ezen projektek esetében, amint már említettem, az orvosi rendelők felújítása és két iskolafejlesztés van még ebben a csomagban, kötnénk meg hasonlóan a korábbiakhoz a Városfejlesztő Kft.-vel a megállapodást. Van-e kérdés észrevétele ezzel kapcsolatban? Nem látok, ezért szavazásra bocsátom az előterjesztést.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**83/2025.(V.22.) számú határozat**

Nagykanizsa Megyei Jogú Város Közgyűlése

1. a jelen előterjesztés 1. sz. mellékletében foglaltak szerint jóváhagyja a Nagykanizsa Megyei Jogú Város Önkormányzata és a Nagykanizsai Városfejlesztő Korlátolt Felelősségű Társaság között kötendő **„Batthyány Lajos Gimnázium fejlesztése”** **című, TOP\_PLUSZ-3.4.1-23-NA1-2024-00002 azonosítószámú** **projekt projektmenedzsment szerződését.** Felkéri a Polgármestert a szerződés aláírására.

**Határidő: 2025. május 31.**

**Felelős: Horváth Jácint polgármester**

(Operatív felelős: Nyeste Péter ügyvezető)

1. a jelen előterjesztés 2. sz. mellékletében foglaltak szerint jóváhagyja a Nagykanizsa Megyei Jogú Város Önkormányzata és a Nagykanizsai Városfejlesztő Korlátolt Felelősségű Társaság között kötendő **„Farkas Ferenc Zene – és Aranymetszés Alapfokú Művészeti Iskola fejlesztése”** **című, TOP\_PLUSZ-3.4.1-23-NA1-2024-00003 azonosítószámú** **projekt projektmenedzsment szerződését.** Felkéri a Polgármestert a szerződés aláírására.

**Határidő: 2025. május 31.**

**Felelős: Horváth Jácint polgármester**

(Operatív felelős: Nyeste Péter ügyvezető)

1. a jelen előterjesztés 3. sz. mellékletében foglaltak szerint jóváhagyja a Nagykanizsa Megyei Jogú Város Önkormányzata és a Nagykanizsai Városfejlesztő Korlátolt Felelősségű Társaság között kötendő **„Orvosi rendelők felújítása”** **című, TOP\_PLUSZ-3.4.1-23-NA1-2024-00001 azonosítószámú** **projekt projektmenedzsment szerződését.** Felkéri a Polgármestert a szerződés aláírására.

**Határidő: 2025. május 31.**

**Felelős: Horváth Jácint polgármester**

(Operatív felelős: Nyeste Péter ügyvezető)

1. **Beszámoló az önkormányzat 2024. évi gyermekjóléti és gyermekvédelmi feladatainak ellátásáról (írásban)**

**Előterjesztő: Horváth Jácint polgármester**

**Meghívottak: Mészáros Adrienn intézményvezető**

**Lukács Erika intézményvezető**

**Horváth Jácint:** Tisztelettel köszöntöm meghívott vendégeinket, Mészáros Adriennn intézményvezető asszonyt és Lukács Erika szintén intézményvezető asszonyt. Egy elég szép és komoly előterjesztést, illetve beszámolót terjesztettek elénk. Kérdezem, van-e kiegészítés a leírt beszámolókhoz kapcsolatban Önök részéről? Adrienn? Nincs. Erika? Nincs. Köszönöm szépen. A közgyűlés tagjait kérdezem, hogy kívánnak-e hozzászólni, kérdezni? Nem, a vitát lezárom. Megköszönöm én is az Önök munkáját és köszönöm szépen azt, hogy a gyermekjóléti és gyermekvédelmi feladatok tekintetében, ahogy és amint dolgoztak az elmúlt években is és megküldjük ugye a kormányhivatal felé majd ezt a beszámolót. Szavazásra bocsátom akkor a határozati javaslatot.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**84/2025.(V.22.) számú határozat**

Nagykanizsa Megyei Jogú Város Közgyűlése az önkormányzat 2024. évi gyermekjóléti és gyermekvédelmi feladatainak ellátásáról szóló beszámolóját jelen előterjesztés 1. melléklete szerinti tartalommal elfogadja. Felkéri a jegyzőt, hogy a gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdésében foglaltaknak megfelelően a beszámolót küldje meg a Zala Vármegyei Kormányhivatal Hatósági Főosztály Szociális és Gyámügyi Osztálya részére.

**Határidő: 2025. május 30.**

**Felelős: dr. Gyergyák Krisztina jegyző**

(Operatív felelős: Bagarus Ágnes csoportvezető)

1. **Beszámoló a Nagykanizsa – Surd - Zalakomár Szociális Társulása 2024. évi feladatellátásáról, a Társulás működéséről, a Társulási Tanács munkájáról, a közösen fenntartott intézmény tevékenységéről (írásban)**

**Előterjesztő: Horváth Jácint polgármester**

**Meghívott: dr. Tóth-Bagó Mónika intézményvezető**

**Horváth Jácint:** Tisztelettel köszöntöm Dr. Tóth Bagó Mónika intézményvezető asszonyt körünkben, alpolgármester asszonyt. Kérdezem, hogy van-e kiegészítés a beszámolóhoz?

**Dr. Tóth-Bagó Mónika:** Tisztelt Polgármester úr, tisztelt közgyűlés! Én azt gondolom, hogy a 2024-es évi beszámoló az intézmény szakmai munkáját részletesen tartalmazza. Korábbi közgyűlésen már elhangzott, részletesen beszéltünk és érintettük az intézmény szakmai munkáját, ha viszont kérdés van, vagy felvetés, azt viszont szívesen veszem és válaszolok rá. Köszönöm.

**Horváth Jácint:** Köszönöm szépen. Kérdést, észrevételt nem látok, a vitát lezárom. Szavaznunk kell akkor a határozati javaslatról, amely az 1. mellékletben történő beszámolót tartalmazza és megköszönjük szintén azt a munkát, amit a szociális területen végeznek Önök és a kollégák.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**85/2025.(V.22.) számú határozat**

Nagykanizsa Megyei Jogú Város Közgyűlése a Nagykanizsa – Surd – Zalakomár Szociális Társulása 2024. évi feladatellátásáról, a Társulás működéséről, a Társulási Tanács munkájáról, a Nagykanizsai Egyesített Szociális Intézmény 2024. évben végzett tevékenységéről készült beszámolót elfogadja, egyben megköszöni az intézmény jó színvonalon végzett, elkötelezett szakmai munkáját.

1. **Beszámoló a Nagykanizsai Család- és Gyermekjóléti Központ 2024. évi tevékenységéről (írásban)**

**Előterjesztő: Horváth Jácint polgármester**

**Meghívott: Mészáros Adrienn intézményvezető**

**Horváth Jácint:** Tisztelettel köszöntöm újra Mészáros Adrienn intézményvezető asszonyt. Van-e kiegészítés a Családsegítővel kapcsolatban? Köszönöm szépen. Nincs további kiegészítés. Elég tartalmas a beszámoló, ahogy olvashattuk és részletes is egyben. Köszönöm szépen. Kérdést, hozzászólást nem látok, ezért a munkájukat megköszönve a vitát lezárom és szavazásra bocsátom a határozati javaslatot.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**86/2025.(V.22.) számú határozat**

Nagykanizsa Megyei Jogú Város Közgyűlése a Nagykanizsai Család- és Gyermekjóléti Központ 2024. évi tevékenységéről szóló, jelen előterjesztés 1. mellékletét képező beszámolóját elfogadja, egyben megköszöni az intézmény jó színvonalon végzett, elkötelezett szakmai munkáját.

1. **Beszámoló a Nagykanizsai Egyesített Bölcsőde 2024. évi tevékenységéről (írásban)**

**Előterjesztő: Horváth Jácint polgármester**

**Meghívott: Lukács Erika intézményvezető**

**Horváth Jácint:** Lukács Erika még mindig jelen van a közgyűlésen, úgyhogy intézményvezető asszonyt kérdezem, hogy van-e kiegészítés a beszámolóhoz? Nincs. Köszönöm. Akkor megköszönve azt a munkát, amit a gyermekekért Önök is végeznek, a határozati javaslatot szavazásra bocsátom.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**87/2025.(V.22.) számú határozat**

Nagykanizsa Megyei Jogú Város Közgyűlése a Nagykanizsai Egyesített Bölcsőde 2024. évi tevékenységéről szóló, jelen előterjesztés 1. mellékletét képező beszámolóját elfogadja, egyben megköszöni az intézmény jó színvonalon végzett, elkötelezett szakmai munkáját.

1. **Beszámoló Nagykanizsa Megyei Jogú Város Közterület-Felügyelete 2024. évi tevékenységéről (írásban)**

**Előterjesztő: Horváth Jácint polgármester**

**Meghívott: Bakonyi Tamás intézményvezető**

**Horváth Jácint:** Köszöntöm Bakonyi Tamás intézményvezető urat a közgyűlésen. Kérdezem intézményvezető úr, van-e kiegészítés a javaslathoz? Nincsen. Az előterjesztés kapcsán van-e kérdés, észrevétel? Nincs, a közgyűlés tagjai részéről. Egy jelentős szervezeti változás előtt állnak, ugye a Közterület - Felügyeletnél július 1-től, de a tavalyi évről szóló beszámolót ez nyilvánvalóan nem érinti. Ha nincs hozzászólás a vitát lezárva szavazásra bocsátom a határozati javaslatot.

A közgyűlés 13 igen és 1 tartózkodás szavazattal a javaslatot elfogadja és a következő határozatot hozza:

**88/2025.(V.22.) számú határozat**

Nagykanizsa Megyei Jogú Város Közgyűlése a Nagykanizsa Megyei Jogú Város Közterület-Felügyelete 2024. évi tevékenységéről szóló beszámolót elfogadja és megköszöni az intézmény 2024. évi munkáját.

**Szünet 15,36 órától - 15,53 óráig**

**Horváth Jácint:** Tisztelt képviselőtársak, folytatnánk az ülést, kérem foglaljanak helyet. A

határozatképességet 14 fővel megállapítom.

1. **Tájékoztató a Polgármesteri Hivatal 2024. évi munkájáról (írásban)**

**Előterjesztő: Horváth Jácint polgármester**

**Horváth Jácint:** Kérdezem, hogy van-e a napirendi ponthoz hozzászólás, kérdés? Amennyiben nincs, szavazhatunk a határozati javaslatról.

A közgyűlés 9 igen és 5 tartózkodás szavazattal a javaslatot elfogadja és a következő határozatot hozza:

**89/2025.(V.22.) számú határozat**

Nagykanizsa Megyei Jogú Város Közgyűlése a Polgármesteri Hivatal 2024. évi munkájáról készült, az előterjesztés mellékletét képező tájékoztatót elfogadja, egyben megköszöni jó színvonalon végzett, elkötelezett szakmai munkájukat.

1. **Javaslat Nagykanizsa Megyei Jogú Város Önkormányzata Közgyűlésének a településkép védelméről szóló 28/2017. (IX. 05.) önkormányzati rendeletének módosítására (írásban)**

**Előterjesztő: Horváth Jácint polgármester**

**Horváth Jácint:** Helyesen határozati javaslat arról, hogy megvizsgálunk egyáltalán dolgokat, tehát rendeletet jelen pontban nem módosítunk még, azt meglátjuk, hogy egyáltalán kell-e vagy nem kell a későbbiekben ezt megtennünk. Balogh László hozzászól.

**Balogh László:** Tisztelt Polgármester úr, tisztelt közgyűlés! Közgyűlés elején lett volna ez a napirend, de akár a Polgármesteri tájékoztatóhoz tartozóan is vannak elemek, amely összecseng. Azt is értem én, amit mondott polgármester úr, hogy ez egyféle felülvizsgálatot jelent csak, hogy mi történik, azt nem tudjuk. Ezzel együtt én hadd legyek szószólója bizonyos ügyeknek és akár a fáknak, mert üdvözölve azt, hogy a legújabb 2023-as építészeti törvény bizony a településkép védelméről szóló önkormányzati rendeleteknek és még másnak is, háttérrendeleteknek komoly súlyt ad és így nekünk is figyelembe kell venni olyan dolgokat, amit esetleg a régmúltban kevésbé. Én most itt nem kívánom azt ecsetelni, hogy mi az, ami természetes, tehát egyetértek vele, de hadd emeljek ki viszont olyan egy-két pontot, ami kapcsán van félelmem és erre itt és most is felhívom a figyelmet. A Tripammer utcai temető növényzetének felülvizsgálata, van rá utalás, hogy csak a ténylegesen szükséges, az arra méltó növények védelmének fenntartása lenne jó, merthogy most bővebb a védett növényzet a temetőben. Én óva intenék attól, hogy ebbe a képbe drasztikusan belelépjünk. Tudom persze, hogy ilyenkor növényegészségügyi okokra és még sok mindenre lehet hivatkozni, meg hogy majd évek múlva kidől, meg hova dől egy fa, de nagy körültekintést kérek és épp ezért a kapásból való ilyen védettségnek, a védettségeknek a feloldását, illetve az arra való utalást én kérem, hogy óvatosan kezeljük. Ugyanígy a Tripammer utca növényzete, különös tekintettel arra a hársfasorra, ami védett. Na, most arról van szó itt ebben, többek között ebben az előterjesztésben, hogy ezt a védelmet is vizsgáljuk felül, merthogy a fasor jelenleg nem képviseli azt az értéket, ami a védelem alá helyezés célja volt. Igen, tudom, hogy a főkapu, meg a Papp Simon sétány között bizony történt olyan beavatkozás, ami kapcsán lehet, hogy bizony megbetegedtek ott fák és természetesen aminek meg kell történnie az, meg kell, hogy történjen, tehát most a kivágásra, mint drasztikumra utalok. De hadd óvjak még olyan szempontból is, hogy a Maort telepen is, meg a Kossuth téren is van olyan védettség, amelynek a feloldása és itt már utalok egy továbblépésre az előterjesztéses anyagban, amelynek feloldásától hát ódzkodnék. Itt most nem kezdek bele abba a kormányrendeletbe, ami friss és a zöld térfogat csökkentés esetén járó szükséges tevékenységeket ecseteli, hanem akkor csak a határozati javaslatra koncentrálva jómagam a Tripammer utcai növényzet védelmének megszüntetéséről és a Kossuth téri park növényzetének helyi védelmének felülvizsgálatáról nem döntenék drasztikusan. Tudom, hogy itt nincs is erről szó, de itt és most én hadd utaljak rá, hogy lehetőség szerint ne vágjunk ki minden fát. A fák azt gondolom, hogy jobb, ha állva, lábon halnak meg. Vállalom ezt a favédő szózatot. Amikor készültem erre a mai napra, sok minden kapcsán észrevehető volt talán, hogy nem szóltam, de most hadd sűrítsem ezen számomra fontos előterjesztésbe a megszólalói aktivitásomat és bevallom, ez túlzás lesz, amit csinálok, de a fák titkos életével is foglalkozván sok mindent tudok, hogy mit éreznek, hogyan kommunikálnak a fák akár és csak, aki ismeri a fákat, az képes védelmezni őket. Ezért ajánlom mindenkinek ezt a könyvet, minél több fa legyen védett, ne csak a fasorok. A természettel harmóniát kell fenntartani. Köszönöm. Tehát én ezek miatt ezt az előterjesztést nem támogatom. Köszönöm, hogy elmondhattam.

**Horváth Jácint:** Köszönöm szépen. Még mielőtt az a kép épülne meg, hogy ez fakivágásokról szól ez a határozat, határozottan cáfolom, nem ilyenről szól, tehát vizsgálatról szól, úgyhogy ez az eredeti előterjesztés. Dr. Fodor Csaba alpolgármester úr, Öné a szó.

**Dr. Fodor Csaba:** Tisztelt közgyűlés! Ez az előterjesztés valóban arról szól, hogy egy vizsgálatot fogunk elvégezni, hogyha a közgyűlés megszavazza. Csak a szomorú az, hogy ezt már réges-régen el kellett volna végezni, ha nem is az Ön alpolgármestersége idején, de már a Dénes polgármester úr idején el kellett volna végezni. Nincsen fakataszter, nem tudjuk, hogy ezek a fák milyen életkorúak, milyen állapotban vannak és azért kell ezt végrehajtani ezt a vizsgálatot, mert maradjunk a temetőnél. Ma a temető egésze védett. Ha ott valaki a sírjához, a hozzátartozói sírhoz ültet egy fát, vagy ültetett, az a fa megnő, 10 év alatt is, képes akkorát nőni és a gyökérzete pedig elterjed. És mit csinálunk akkor, hogyha ez a gyökérzet éppen a szomszéd, vagy a szomszédos sírokban okoz kárt? És ez a fa védett? Ma igen, de én azt mondom, hogy a temetőüzemeltetőnek abban igaza van, hogy igazából viszont nem lenne célszerű ezeket a fákat is védeni. Tehát ezt meg kell vizsgálni. Egyébként régen is védett volt, de régebben a temetőben a főközlekedési utak mellett lévő fasorok voltak védettek és azok mindenképp azok kell, hogy maradjanak, de hogy azokon túl kell-e védettséget biztosítani, azt én most innen meg nem tudom mondani, szerintem Ön sem, ehhez meg kell vizsgálni a területet. De ugyanez a helyzet egyébként a Maort telepen, senki nem akar fát kivágni, senki, de akik ott laknak, azért őnekik roppant nagy nyűgöt jelentenek az elöregedett platánfák, az arról lehulló ágak, úgyhogy ott tartok, hogy a biztosító azt mondja, hogy már nem fogja elfogadni, nem fog az önkormányzat helyett teljesíteni, ha ott egy ág rászakad egy autóra. Ugye ezek mind-mind lábon halnak meg, meg mi is, mert annyi kárt fogunk majd kifizetni és akkor nézzünk a lukon. Tehát én azt gondolom, hogy ez a határozat azt alapozza meg, hogy egy ilyen alapos, részletes vizsgálat elinduljon és valóban mi szeretnénk egy olyan zöldkatasztert csinálni, amivel növénykataszter lenne, hogy lehessen tudni azt, hogy mit kell csinálnunk. Mert azért nemcsak itt van, de na most gondoljon bele, a Platán soron ott vannak a fasorok és ott közel azonos korú fa sorok vannak, amik elvileg majdnem azt kell mondanom, azok is védendők ilyen szempontból, viszont nem fogjuk tudni egyszerre pótolni, vagy az az önkormányzat, aki majd akkor éppen lesz, az nem fogja tudni egyszerre, ha egyszerre a nyakába szakad a Maort telep, a Platán sor, a temető meg még sorolhatnék ilyen utcákat. Erre föl kell készülnünk, de anélkül, hogy ne legyen előtte egy megalapozó szakemberek által elvégzett vizsgálat, a felkészülés semmit nem ér, mert nem lesz reális alapokon nyugvó. Ezt szeretnénk megalapozni ezzel a döntéssel, aztán majd, hogy mi lesz ebből a vizsgálatnak az eredménye, na akkor aztán majd itt kard ki kard a fákért. Köszönöm szépen.

**Horváth Jácint:** Köszönöm szépen a hozzászólásokat. Több hozzászólást nem látok. A vitát lezárom és szavazásra bocsátom a határozati javaslatot.

A közgyűlés 9 igen és 5 nem szavazattal a javaslatot elfogadja és a következő határozatot hozza:

**90/2025.(V.22.) számú határozat**

Nagykanizsa Megyei Jogú Város Közgyűlése

1. dönt a településkép védelméről szóló 28/2017. (IX. 05.) önkormányzati rendeletének módosításával kapcsolatos eljárások megindításáról az alábbi pontok tekintetében:

* a helyi értékvédelem támogatásra nyújtható összeget célszerű a mindenkori éves költségvetési rendelet keretein belül meghatározni és az erre utaló rendelkezést a helyi védelmi rendeletben szerepeltetni
* a MAORT telepen a falfelületi színek felülvizsgálata
* a Tripammer utcai temető növényzet védelmének felülvizsgálata
* a Tripammer utca növényzet védelmének felülvizsgálata

1. a 157/2024. (VIII. 29.) és a 37/2025. (III. 27.) számú határozatok alapján megerősíti a korábbi szándékát, hogy a Kossuth téri park növényzetének helyi védelmét felülvizsgálja és a vizsgálatot ezen eljárás keretében folytatja le.
2. felkéri a polgármestert, hogy a jogszabályoknak megfelelő módosítási eljárást indítsa el, majd folytassa le.

**Határidő: 2025. november 30.**

**Felelős: Horváth Jácint polgármester**

(Operatív felelős: Tóth Sándor városi főépítész)

**Horváth Jácint:** Következő napirendi pontunk, meghívón kívüli, ide tettük a Polgármesteri tájékoztató elé.

1. **Javaslat Nagykanizsa Megyei Jogú Város Önkormányzatának 2025-2039 időszakra szóló, víziközmű fejlesztésekre vonatkozó Gördülő Fejlesztési Tervének módosítására (írásban)**

**Előterjesztő: Horváth Jácint polgármester**

**Horváth Jácint:** Javaslat, határozat és frissítés tulajdonképpen. Kérdést, észrevételt, hozzászólást nem látok. A vitát lezárom, a határozati javaslatot szavazásra bocsátom.

A közgyűlés 13 igen és 1 tartózkodás szavazattal a javaslatot elfogadja és a következő határozatot hozza:

**91/2025.(V.22.) számú határozat**

Nagykanizsa Megyei Jogú Város Közgyűlése a Nagykanizsa Megyei Jogú Város Önkormányzata – mint ellátásért felelős – víziközmű rendszereire vonatkozó 2025-2039 időszakra vonatkozó Gördülő Fejlesztési Tervet a jelen előterjesztés 2. számú melléklete szerinti tartalommal módosítja, és megbízza a Délzalai Víz- és Csatornamű Zrt-t, mint víziközmű-szolgáltatót, hogy a módosított Gördülő Fejlesztési Tervet helyette jóváhagyásra nyújtsa be a MEKH részére.

Felhatalmazza a polgármestert a feladatok végrehajtásához szükséges intézkedések megtételére.

**Határidő: 2025. május 31.**

**Felelős: Horváth Jácint polgármester**

(Operatív felelős: Tárnok Ferenc osztályvezető, Kendli Richárd elnök-vezérigazgató, Délzalai Víz- és Csatornamű Zrt.)

1. **Polgármesteri tájékoztató (írásban)**

**Előterjesztő: Horváth Jácint polgármester**

**Horváth Jácint:** Egy kiegészítés a mai napon a Kanizsa Aréna eszközbeszerzéseivel kapcsolatos döntések meghozatalára elnevezéssel és egy melléklettel tulajdonképpen hozzá csatolásra került, és a Polgármesteri tájékoztató tartalmazza a korábbi döntésekről szóló tájékoztatást, a bizottsági döntésekről szóló tájékoztatást, az óvodákkal kapcsolatos új nevelési év indításáról szóló tájékoztatást, amit a szülőkkel egyeztettünk azóta, illetve a Rendezési terv egyes elemeinek indításáról, illetve következő szakaszba sorolásáról történő tájékoztatást és elfogadást is, csak hogy röviden szóljak róla. Balogh László, Öné a szó polgármester úr.

**Balogh László:** Tisztelt Polgármester úr, tisztelt közgyűlés! Nem kívánok bővebb részletekbe menni, de egy dolgot hadd emeljek ki, mert azt gondolom, hogy a téma fontossága megérdemli és ez nem az egymásra mutogatás fényében történne, hanem „Tájékoztató az óvodai beiratkozásokról, javaslat a 2024/2025-ös nevelésében indítható csoportszámok jóváhagyására”, pontosabban a 2025-2026-osban ugye egy áttekintés van arról, hogy bizony jelen pillanatban 8 tagóvodánkban, 6 telephelyen, 15 üres csoportszoba van. Ez és most itt ne egymás fejéhez vágjuk, hogy a demográfiai helyzetünkért ki a felelős, hanem ez egy ténykérdés sajnos és ezt kezelni kell, hát akár úgy, ahogy itt szerepel, de ezt ki is kell mondani, hogy itt ugye akkor ez azt jelenti, hogy a Kertvárosi óvodát bezárjuk és akkor az Attila utcai telephelyre kerülne onnét gyermek, meg a Rózsa tagóvodába az újonnan beiratkozók. Bezárjuk a Rozgonyi utcai telephelyet és onnét a Hétszínvirágba kerülnének a gyermekek, tehát a helyzetet úgymond tudjuk kezelni, de fájdalmas és így lesz 9 tagóvodánk, meg 3 telephelyünk. A felszabaduló helyekkel én remélem és volt is szó róla a bizottsági ülésen, hogy minél előbb foglalkozzunk és törődjünk ezekkel, mert nem biztos, hogy csak családi házas megoldás lehetséges ott, hanem akár még fejlesztőközpont is és így tovább. Most nem akarok ötletelni, mert nem az én reszortom, viszont megérdemelt volna szerintem ez az egész egy külön előterjesztést, de tudom, hogy ez nem egyféle eldugása a dolgoknak, hanem hát azzal lehet kivédeni az én kritikámat, hogy a társulás mondja majd ki a végső szót hamarosan. De itt és most jómagam is szerettem volna abban szerepet vállalni, hogy a téma fontosságáról szó essék, még akkor is, ha itt nagyon sietünk és hát mindezt akkor úgy kezelné ez a javaslat, valószínűleg majd, ha társulás elfogadja, hogy 5 üres csoportszoba maradna. Ennek fényében én azért arra hadd utaljak, hogy vállalom azt, hogy mint ellenzéki a nem támogató szavazatom jön elő a polgármesteri tájékoztató kapcsán ösztönző kritikaként. Ennyit szerettem volna mondani. Köszönöm szépen.

**Horváth Jácint:** Köszönöm szépen. Igen, tehát itt az óvodáknál volt egy nagyon fontos szempont. Azzal, hogy így jelentősen lecsökkent és tovább csökken ugye a csoportszám és nemcsak a gyerekszám csökken és ugye van ebben az is, hogy egyházi óvodák nyíltak, tehát ott az egyházi óvodákba 6 csoport van összesen egyébként pluszban, tehát az, ami nem önkormányzati fenntartásban működik. Szerettük volna elkerülni azt, hogy el kelljen küldeni embert az intézménytől. Márpedig ezt úgy tudjuk megoldani, ha átcsoportosítunk ilyen módon csoportokat, mert ha otthagytuk volna a mostaninál, akkor mondjuk egy csoporttal kevesebb van az egyik óvodában, egy csoporttal kevesebb van a másikban, onnan pedig embereket kellett volna elküldeni, most ezt, ezzel meg tudjuk kerülni, így nem kell kollégát elküldeni, el tudjuk látni a feladatot ugyanakkora létszámmal, mint amennyi létszámmal eddig elláttuk. Nyilvánvalóan például szembesültünk azzal a problémával, hogy a Corvin utcai óvodának szerettünk volna a felújítására pályázni és nem tudtunk pályázni, mivel a kihasználtsága alacsony volt. Nyilván nem beszélve a Rozgonyi, Csokonainál, meg még úgy nem tudtunk volna pályázni, tehát abba meg még inkább nem tudtunk volna belépni, mert még alacsonyabb volt a kihasználtság ezekben az óvodaépületekben. Tehát ezzel megteremtjük egyébként annak is a lehetőségét, hogy a következő körökben majd a Corvin utcai, ami most benne lett volna a TOP-os projektek között, most majd benne tud esetleg lenni a következő ciklusban a TOP-os projektek között. Most ugye a Hevesi és a Rózsa került be ebbe a körbe, úgyhogy amikkel hosszú távon számolunk és reméljük, hogy ezeket az óvodáinkat hosszú távon és jó minőségben tudjuk tovább üzemeltetni. Mondom, az a cél lebegett a szemünk előtt, hogy ne kelljen embert elküldeni és ennek a célnak ez a megoldás tud megfelelni, hogy a Kertvárosi és a Rozgonyi utcai óvodából a csoportokat az Attila, Rózsa, illetve a Hétszínvirágba tesszük át és akkor a gyermekek ott ugyanabban a csoportban, ugyanabban a közösségben tudják folytatni az óvodai létüket tulajdonképpen, ahol eddig voltak. Egyéb kérdés, hozzászólás nincs, akkor a vitát lezárom és a határozati javaslatokat egyben teszem fel szavazásra, más kérés nem volt.

A közgyűlés 8 igen, 5 nem és 1 tartózkodás szavazattal a javaslatot elfogadja és a következő határozatot hozza:

**92/2025.(V.22.) számú határozat**

Nagykanizsa Megyei Jogú Város Közgyűlése

1. 1428/9/2021.(X.28.), 244/2/2022.(IX.07.),195/3/2023.(VI.26.), 225/2/2023.(VIII.30.), 293/1/2023.(XI.27.), 72/2024.(III.26.), 157/2024.(VIII.29.), 159/4/2024.(VIII.29.), 160/2024.(VIII.29.), 161/2024.(VIII.29.), 191/3/2024.(X.24.), 194/2024.(X.24.), 196/2/2024.(X.24.), 199/22/2024.(X.24.), 204/1/2024.(XI.22.), 208/3/2024.(XI.22.), 216/2/2024.(XII.12.), 217/2/2024.(XII.12.), 233/2/2024.(XII.12.), 234/10/2/2024.(XII.12.), 4/3/2025.(I.30.), 6/2/2025.(I.30.), 9/1-2/2025.(I.30.), 10/2/2025.(I.30.), 11/2025.(I.30.), 21/30/2025.(I.30.), 21/34/2025.(I.30.), 21/37/2025.(I.30.), 21/39/2025.(I.30.), 24/2025.(II.25.), 25/2025.(II.25.), 26/2025.(II.25.), 27/1-2/2025.(II.25.), 30/4/2025.(III.27.), 31/3/2025.(III.27.), 35/2025.(III.27.), 38/2025.(III.27.), 39/2025.(III.27.), 41/2025.(III.27.), 42/2025.(III.27.), 43/2025.(III.27.), 45/2025.(III.27.), 46/2/2025.(III.27.), 46/3/2025.(III.27.), 46/7/2025.(III.27.), 46/15/2025.(III.27.), 46/18/2025.(III.27.), 48/2025.(III.27.),55/2/2025.(III.27.), 57/2025.(III.27.), 60/2025.(III.27.), 61/2/2025.(III.27.), 62/2025.(III.27.), 63/2025.(III.27.), 67/2025.(III.27.), 258/10/2025.(III.27.), 258/12/2025.(III.27.), végrehajtásáról szóló jelentést elfogadja.
2. a 254/23/2022.(IX.07.) számú határozat - A Csónakázó-tó környéke és vízterülete használati rendjének szabályozása - végrehajtásának határidejét 2025. július 31.napjáig meghosszabbítja.
3. a 146/3/2024.(VI.27.) számú határozat - Tájékoztató Nagykanizsa közvilágítási rendszerének bővítéséről, a rendszer aktív elemeinek korszerűsítéséről – 3. pont végrehajtásának határidejét 2025. szeptember 30. napjáig meghosszabbítja.
4. a 10/1/2025.(I.30.) számú határozat - Javaslat a "DIMOP Plusz-2.1.1-24 - Energia menedzsment rendszerek fejlesztése és bevezetése önkormányzatok számára" című felhívásra benyújtandó pályázattal kapcsolatos döntések meghozatalára– 1. pont végrehajtásának határidejét 2025. május 31. napjáig meghosszabbítja.
5. a 56/2025.(III.27.) számú határozat - Javaslat az Űrhajós u. 6/A. 2. ajtó szám alatti, 360/19/B/2 hrsz-ú társasházi albetét egy részének (főzőkonyha) értékesítésével kapcsolatos döntések meghozatalára – végrehajtásának határidejét 2025. június 30. napjáig meghosszabbítja.
6. a 258/11/2025.(III.27.) számú határozat - Javaslat alapítványok polgármesteri keretből történő támogatására – végrehajtásának határidejét 2025. május 31. napjáig meghosszabbítja.
7. a 258/16/2025.(III.27.) számú határozat - Javaslat a Dél-Zalai Kézilabda Klub Kft. támogatására - végrehajtásának határidejét 2025. június 30. napjáig meghosszabbítja.
8. a 190/4/2024.(X.24.) számú határozat - Javaslat a csapadékvíz elvezető rendszerekkel kapcsolatos döntések meghozatalára - 4. pontját hatályon kívül helyezi.
9. dönt arról, hogy a környezet védelmének általános szabályairól szóló 1995. évi LIII. törvény 46. § (1) bekezdése b) pontjában foglalt kötelezettségének eleget téve a 2025-2030 időszakra önálló települési környezetvédelmi programot dolgoz ki a törvény 48/E. §-ban foglaltak szerinti tartalommal. Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendelete 1/11. mellékletének „Környezetvédelmi Program és Árvízkárelhárítási terv” soron a program elkészítéséhez a fedezet rendelkezésre áll.

Felhatalmazza a polgármestert, hogy a program elkészítéséhez a szükséges intézkedéseket tegye meg, az elkészült programot terjessze a Közgyűlés elé.

**Határidő: 2025. december 31.**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. egyetért azzal, hogy a 2025. évi verseny-és élsport keret terhére a Jigoro Kano Alapítvány támogatását a 1. számú melléklet szerint biztosítja.

**Határidő:** **2025. június 10. (szerződések megkötése)**

**Felelős: Horváth Jácint polgármester**

(Operatív felelős: Bagarus Ágnes csoportvezető

Kunics György osztályvezető)

1. egyetért azzal, hogy a 2025. évi kulturális keret terhére az alapítványok támogatását a 2. számú melléklet szerint biztosítja.

**Határidő:** **2025. június 10. (szerződések megkötése)**

**Felelős: Horváth Jácint polgármester**

(Operatív felelős: Bagarus Ágnes csoportvezető

Kunics György osztályvezető)

1. a 2025/2026-os nevelési év óvodai jelentkezéseiről szóló tájékoztatót elfogadja.
2. dönt arról, hogy az érvényes biztosítási szerződés lejártát követő naptól 36 hónapos határozott időtartamra szóló vagyon- és felelősségbiztosítás beszerzésére irányuló közbeszerzési eljárást indít Nagykanizsa Megyei Jogú Város Önkormányzata ingatlan- és ingó vagyonának biztosítására, valamint az Önkormányzat közfeladatai ellátása során bekövetkező esetleges károk térítése alóli mentesítés biztosítása érdekében úgy, hogy a biztosításba ahol szükséges együttbiztosítottként bevonásra kerülnek a képviselő-testületnek a Magyarország helyi önkormányzatairól szóló 2011. évi CLXXXIX. törvény szerint meghatározott egyes szervei és az önkormányzat vagy szervei által fenntartott költségvetési szervek, valamint egyes önkormányzati gazdasági társaságok (különösen a Vg. Zrt, VIA Kanizsa Nzrt.).

**Határidő: a megkötött közbeszerzési szerződések lejártának napja**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. hatályon kívül helyezi a 47/2025.(III.27.) számú határozatát
2. dönt a Polgármesteri Hivatal informatikai rendszerének fejlesztéséről, a Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) rendelete 1/14/a. mellékletének „Informatikai eszközök fejlesztése” során rendelkezésre álló 51.500.000.-Ft összegű előirányzat terhére az alábbi műszaki tartalommal:

* 57 db asztali számítógép, Microsoft Windows 11 Pro és Microsoft Office 2024 Otthoni és kisvállalati verzió telepítve
* 57 db 27"-os matt monitor
* 13 db laptop, Microsoft Windows 11 Pro és Microsoft Office 2024 Otthoni és kisvállalati verzió telepítve
* 10 db 16TB HDD a meglévő Synology Backup NAS-ba beépítve + adat migráció 2x
* 3 db Windows Server 2025 Standard telepítve + adat migráció
* 10 db User CAL Microsoft Windows Server 2025 Standard operációs rendszerhez
* 1 db Lenovo xClarity administrator szerver felügyeleti rendszer 10 liszenszes megvásárlása 5 évre

1. felkéri a polgármestert a közbeszerzési eljárás megindítására és lefolytatására. A közbeszerzési eljárói feladatok elvégzésére Nagykanizsa Megyei Jogú Város Önkormányzatának 2025. évi költségvetésében az 1/11. melléklet „Közbeszerzési eljárásokhoz kapcsolódó díjak” előirányzat terhére a fedezet biztosított.

**Határidő: 2025. december 31.**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. a 2023-2027. év közötti Középtávú Ifjúságpolitikai Koncepciójához és Cselekvési Tervéhez kapcsolódó 2025. évi Cselekvési tervet az előterjesztés 3. számú melléklete szerint elfogadja.
2. dönt, hogy az alábbi, a rendezési terveket érintő módosítási pontokat **I. ütemben** kívánja sorolni, majd a teljes eljárás elindításához szükséges anyagokat előterjesztés formájában a júniusi közgyűlésre előkészíti:
   1. Zemplén utca Gksz övezet szabályozása 3063/31-32 *– magánkezdeményezés*
   2. Magyar-Árpád-Sikátor utca tömb Lk-2 övezet szabályozása 784/1 *– magánkezdeményezés*
   3. Magyar-Vágóhíd-Dózsa György utca folytatása által határolt tömb 209, 210, 211/1 *– magánkezdeményezés*
   4. Kalmár-Lékay-Báthory-Vásár utcák által határolt tömb területfelhasználás és szabályozás módosítása 94, 122, 123/4, 123/7 *– magánkezdeményezés*
   5. Ipari Park út (Raktárház utcától délre lévő terület) *– önkormányzati kezdeményezés*
   6. Zárda utcai stadion - árok területén közlekedési terület, gyalogút szabályozása *– önkormányzati kezdeményezés*
   7. Sörgyár utca szabályozásának módosítása *– önkormányzati kezdeményezés*
   8. Északi Iparterület -Vadas és Petőfi utcák közötti tömb szabályozása *– önkormányzati kezdeményezés*
   9. Bagola-Foglyos utca szabályozása *– önkormányzati kezdeményezés*
   10. Bajza utca 2. 2395 hrsz.-ú terület intézményi övezetbe sorolása *– önkormányzati kezdeményezés*
   11. Hegybíró utca északi felének szabályozása *– önkormányzati kezdeményezés*
   12. Petőfi utcai lakópark *– önkormányzati kezdeményezés*
   13. Kaposvári utca 3117/7 hrsz tervezői jelzés – hibajavítás *– önkormányzati kezdeményezés*
   14. Gksz-6 övezet zártsorú, de 6 m-es oldalkert van a 2. melléklet táblázatában *– önkormányzati kezdeményezés*
   15. Pivári utca szabályozási szélességének növelése a 28-38. számú ingatlanok között *– VIA Kanizsa kérelme*
   16. a Rozmaring és Körmös utcai árok szabályozási tervi jelölése *– VIA Kanizsa kérelme*
   17. Seregélyes út csatlakozásának szabályozása *– VIA Kanizsa kérelme*
   18. Palin városrész Felsőerdő utca keleti oldalán övárok szabályozása *– VIA Kanizsa kérelme*
   19. Palin városrész Gesztenyés utca csapadékvíz nyugati irányú kivezetése *– VIA Kanizsa kérelme*
   20. Palin városrész déli részén Inkey utca irányából érkező csapadékvizek nyugati irányú elvezetése – 0459/18 hrsz *– VIA Kanizsa kérelme*
   21. Szabadhegy hiányzó kóta - hibajavítás*– önkormányzati kezdeményezés*
   22. Kórház utca, Teleki út és szekeres utca közötti tömbbelsőben ZKK övezet törlése *– magánkezdeményezés*
   23. Új barnamezős területek felülvizsgálata *– önkormányzati kezdeményezés*
   24. HÉSZ 20. § (1) bek. felülvizsgálata *– önkormányzati kezdeményezés*
   25. Hész 2§ 5. pont – hibajavítás *– önkormányzati kezdeményezés*
   26. Hész 23§ (3) bek javítása *– önkormányzati kezdeményezés*
   27. Hész 30. § (2) i) bek felülvizsgálata *– önkormányzati kezdeményezés*
   28. Bakónaki út 0639 hrsz.-ú terület épületmagasság 5m--ről 7,5m-re történő módosítása -hibajavítás *– önkormányzati kezdeményezés*
   29. Dózsa György utca 117/b *- képviselői kezdeményezés*

**Határidő: 2025. júniusi soros közgyűlés**

**Felelős: Horváth Jácint polgármester**

(Operatív felelős: Tóth Sándor városi főépítész)

1. dönt, hogy az alábbi, a rendezési terveket érintő módosítási pontokat **II. ütemben** kívánja sorolni és az I. ütem jóváhagyását követően új eljárás keretében folytatja le a jogszabályok által előírt eljárást, s erről az érintetteket értesíti:
   1. Kossuth téri parkolóépítés -faállomány állapotfelmérése, közlekedés vizsgálata *– önkormányzati kezdeményezés*
   2. Kiskanizsa, 6623 hrsz.-ú - Lf övezet- kialakítható legkisebb telekszélesség szabályozása *– magánkezdeményezés*
   3. Nádas utca-Magyar utca közötti tömb lakóterület törlése, 250/1 hrsz.-ú terület lakó rendeltetés kialakíthatósága *– magánkezdeményezés*
   4. Kismező utca és környezetének szabályozása *– önkormányzati kezdeményezés*
   5. Szabadhegy, Pásztor utca nyugati végén a szabályozás módosítása *– önkormányzati kezdeményezés*
   6. Közlekedési terület szabályozása - magánút, közút *– önkormányzati kezdeményezés*
   7. Templom tér 5. sz. 5359/1 hrsz-ú ingatlannál a hősi emlékmű és környezetének kiszabályozása, közterületbe sorolása -*– VIA Kanizsa kérelme*
   8. Varasdi, Kisrác, Felsőtemető, Pápai utca és Bajcsai út által határolt tömb csapadékvíz elvezetés *– VIA Kanizsa kérelme*
   9. Esővíz gyűjtése *– VIA Kanizsa kérelme*
   10. Zöldfelület kialakításának szabályozása, fák darabszámának meghatározása *– VIA Kanizsa kérelme*
   11. 0570 hrsz-ú (Basakúti út) déli oldal előkertek meghatározása szükséges, mert villanyoszlopok vannak az út szélén *– önkormányzati kezdeményezés*
   12. 0550 hrsz-ú ingatlan övezeti besorolásának felülvizsgálata *– magánkezdeményezés*

**Határidő: Az I. ütem rendezési tervi módosítás lezárását követően**

**Felelős: Horváth Jácint polgármester**

(Operatív felelős: Tóth Sándor városi főépítész)

1. egyetért azzal, hogy a Nagykanizsai Honvéd Kaszinóért Alapítvány a használatában levő önkormányzati tulajdonban álló 8800 Nagykanizsa, Ady E. u. 7. szám alatti, 1955 hrsz-ú ingatlan pincéjének kiállítóhellyé történő átalakítása keretében a vakolat leverése, glettelés, festés, mázolás, ajtócsere, pinceablakok javítása, cseréje valamint a világítás javítása, cseréje munkálatokat megvalósítsa az alábbi feltételekkel:

* a tulajdonosi hozzájárulás nem helyettesíti a jogszabályban meghatározott, az építési munkák megkezdéséhez szükséges esetleges hatósági engedélyeket, azok beszerzése az Alapítvány feladata és felelőssége.
* az előkészítéssel és az esetleges engedélyeztetésével összefüggő eljárási díjak és költségek, valamint a kivitelezéssel kapcsolatos valamennyi költség az Alapítványt terheli.
* a tényleges kivitelezésre kizárólag az esetlegesen szükséges hatósági engedélyek beszerzése után kerülhet sor.
* a beruházás a kivitelezéssel egyidejűleg az Önkormányzat tulajdonába kerül, azzal összefüggésben az Alapítvány az Önkormányzattal szemben követelést nem támaszthat sem hozzáépítés, sem ráépítés, sem értéknövekedésből fakadó jogalap nélküli gazdagodás címén
* az elkészült beruházás üzemeltetésének, karbantartásának, felújításának kötelezettsége és az esetleges hibaelhárítási feladatok elvégzése, további valamennyi esetben azok költsége a műszaki átadás-átvételt követően az Alapítványt terheli.

1. 600.000 Ft vissza nem térítendő támogatást biztosít a Honvéd Kaszinóért Alapítvány számára a kaszinó pince helyiségének kiállítóteremmé történő átalakításához szükséges előkészítő és kivitelezési munkálatok elvégzéséhez továbbá a Nagykanizsai Honvédség történetét bemutató egyedi fotókiállítás és a honvédségről szóló állandó történeti kiállítás létrehozásához. A támogatás forrása Nagykanizsa Megyei Jogú Város Önkormányzata 2025. évi költségvetésének 1/13. számú mellékletében szereplő „Polgármesteri keret” előirányzat.

A Közgyűlés felkéri a polgármestert, hogy az átutalásra vonatkozó támogatási szerződést írja alá.

**Határidő: 2025. június 30.**

**Felelős: Horváth Jácint polgármester**

(Operatív felelős:Bagarus Ágnes humánigazgatási és szervezési csoportvezető, Kunics György osztályvezető)

1. dönt arról, hogy Nagykanizsa Megyei Jogú Város Német Nemzetiségi Önkormányzata részére 2025. június 01-től a nemzetiségek jogairól szóló 2011. évi CLXXIX. törvény 80. § (1) bekezdése alapján a nemzetiségi önkormányzat feladatai ellátáshoz szükséges helyiséget Nagykanizsa Megyei Jogú Város Önkormányzata 1/1 tulajdoni hányadában lévő Nagykanizsa, Rozgonyi u. 1. szám 1. emelet 14. alatti, 1148/1/A/14. hrsz-ú, 33,52 m2 alapterületű ingatlan térítésmentes használatba adásával biztosítja, és hozzájárul ahhoz, hogy a helyiséget a nemzetiségi önkormányzat székhelyeként használja. Felkéri a polgármestert a szükséges intézkedések megtételére.

**Határidő: 2025. május 31.**

**Felelős: Horváth Jácint polgármester**

(Operatív felelős: dr. Farklas Roland csoportvezető, vezető jogtanácsos, Kámán László vezérigazgató)

1. a nemzetiségek jogairól szóló 2011. évi CLXXIX. törvény 80. § (2) bekezdése végrehajtására Nagykanizsa Megyei Jogú Város Német Nemzetiségi Önkormányzatával 2024. november 18-án kötött közigazgatási szerződés 1. számú módosítását az előterjesztés mellékletében foglaltak szerint jóváhagyja és felhatalmazza a polgármestert az aláírására.

**Határidő: 2025. május 31.**

**Felelős: Horváth Jácint polgármester**

(Operatív felelős: dr. Termecz Marianna aljegyző)

1. jóváhagyja, hogy a nyári napközis tábor **2025.** **június 23.- 2025. augusztus 15.** között a Csónakázó-tónál lévő nagykanizsai külterületi 099 hrsz-ú Zöldtábor területén kerékpáros tábor keretében valósuljon meg.

A táborozáshoz szükséges összeget Nagykanizsa Megyei Jogú Város Önkormányzata 2025. évi költségvetéséről szóló 9/2025. (II. 26.) önkormányzati rendelete 1/11. melléklete „Zöldtábor működési költségei”, „Zöldtábor üzemeltetés Vg Zrt.”, valamint a „Zöldtábor személyi juttatások” sorairól biztosítja.

**Határidő: 2025. június 23.**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. a Balatonmáriafürdői Gyermek- és Ifjúsági Tábor turnusbeosztását 2025-ben az alábbiak szerint hagyja jóvá:

|  |  |  |
| --- | --- | --- |
| **Sorszám** | **Turnus időpontja** | **Intézmény** |
| **1.** | **2025.06.30-2025.07.06.** | **Hevesi Sándor Általános Iskola** |
| **2.** | **2025.07.07-2025.07.13.** | **Zrínyi Miklós Magyar Angol Két Tanítási Nyelvű Általános Iskola** |
| **3.** | **2025.07.14-2025.07.20.** | **Kőrösi Csoma Sándor-Péterfy Sándor Általános Iskola**  **Kiskanizsai Általános Iskola** |
| **4.** | **2025.07.21-2025.07.27.** | **Batthyány Lajos Gimnázium** |
| **5.** | **2025.07.28-2025.08.03.** | **Bolyai János Református Iskola** |
| **6.** | **2025.08.04-2025.08.10.** | **Palini Inkey Boldizsár Általános Iskola** |
| **7.** | **2025.08.11 – 2025.08.17.** | **Rozgonyi Úti Általános Iskola**  **Miklósfai Általános Iskola** |

A táborozáshoz szükséges összeget Nagykanizsa Megyei Jogú Város Önkormányzata 2025. évi költségvetéséről szóló 9/2025. (II. 26.) önkormányzati rendelete 1/11. melléklete „Balatonmáriai ifjúsági tábor működési költségei”, „Balatonmáriai ifjúsági tábor üzemeltetés Vg Zrt.”, „Balatonmáriai ifjúsági tábor személyi juttatások”, valamint a „Hátrányos helyzetű tanulók balatonmáriai táborozása” sorairól biztosítja.

**Határidő: 2025. június 30.**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. Nagykanizsa Megyei Jogú Város Közgyűlése a Kanizsa Aréna beszerzendő eszközeinek 1297/2021. (VII. 07.), 1405/2021. (X. 28.) és 1479/2021. (XII. 21.) számú határozatokkal meghatározott tartalmát – a már beszerzett eszközökön kívül – az előterjesztés 1. számú melléklete szerint módosítja, és dönt a felsorolt eszközök beszerzéséről. A forrás Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendeletében rendelkezésre áll. Felkéri a polgármestert, hogy az eszközök beszerzésével kapcsolatban a szükséges intézkedéseket tegye meg.

**Határidő: 2026. január 31.**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. a fontosabb intézkedésekről, eseményekről szóló tájékoztatót tudomásul veszi.
2. **Interpellációk, kérdések**

**Horváth Jácint:** Mint ahogy említettem interpelláció nem érkezett, a kérdésekre kerül sor. Jelentkezési sorrendben fogom megadni a szót, Balogh László.

**Balogh László:** Tisztelt Polgármester úr, tisztelt közgyűlés! három kérdésem van. Első, így akkor most nem mondom a címeket, hanem egymás után. Az önkormányzati ember ott van az emberek között, szemtől szemben kell számot adnia a városlakóknak nemcsak a hangnem, a stílus kérdéseiben, de az eredményekről is. Mégpedig a kézzel fogható eredményekről. Nem a kommentfolyamok a valóság, nem a jó emberkedés vagy rossz ember kikiáltás, nem a saját buborék létrehozása. Az emberek hétköznapjait az utcájuk kinézete jobban érdekli, hiszen ott holnap is találkoznak. Ezért is jelzem ismét a városlakóink által felvetett gyakori problémákat. Tisztelt Polgármester úr, ez egy ilyen összefoglaló kérdés, de esszé jelleggel hadd utaljak rá ismét és ismét: sokan mondják, szemetes a belváros, szemetesek a parkolók, gazos a temető, kaszálatlanok a közterületek és így tovább. Tisztelt Polgármester úr! Ha én igazi polgármester lettem volna, akkor gyakori városnéző sétáimon magammal víve a cégvezetőket, osztályvezetőket, ilyen problémák megoldásával foglalkoztam volna leginkább. Mi a véleménye erről? Tisztelettel. Második, ezek már rövidebbek lesznek, ez bevezető jellegű esszé volt, ha úgy tetszik. Az Attila utca 10/A és 12/C lépcsőház előtt az aszfaltúton süllyedés tapasztalható, vélhetően az alatta lévő kimosódás miatt. Tisztelettel kérem a hathatós intézkedést, fotókat mellékelek, átadok a Tárnok úrnak, ezek ilyen friss információk, azért dobom be így, máskor szoktam jómagam keresni eleve a cégvezetőket. Harmadik, a Vörösmarty utca 67-69. számú társasház lakói jelezték, elfogultságomat is bejelentem természetesen, hogy a Takarék utca felől sokan próbálnak áthaladni a társasház hátsó részén, amely lezárt magánterület, zöldterülettel és játszótérrel. Lehetséges-e zsákutca tábla kihelyezése a Takarék utca felől, valamint a magánterület megfelelő jelölése? Ezzel kapcsolatban is úgy tudom, illetve tudom, hogy kapott a polgármester úr levelet, hadd erősítsek így is rá. Ez lett volna a három kérdésem. Köszönöm.

**Horváth Jácint:** Nagyon szépen köszönöm. Ez utóbbi ügyben léptünk is az elmúlt hetekben, hogy lehessen oda egy ilyen táblát kihelyezni, tényleg ez megérkezett hozzám is ez a kérés. A városról pedig, kollégák tényleg mindent igyekeznek megtenni, hogy utolérjék magukat. Nagyon nem egyszerű. Tízórás munkarendben dolgoznak, néha szombaton dolgoznak, gyorsabban nő a fű, mint ami a ciklusa a kaszálásnak. Alvállalkozók is be vannak vonva sokszor ugye ezen tevékenységbe, tehát tényleg mindent megtesznek. Tavasz van, látom más városokat is nézek, akár Fidesz-es, akár nem Fidesz-es, akármilyet hozhatnék ide, ahol ugyanezek a problémák, amit Ön elmond, ugyanezt elmondják a Fidesz-es városokban is, meg a nem Fidesz-es vezetésű városokban is ugyanúgy. Tehát úgy néz ki, hogy ez a fű ez mindenhol hasonlóképpen nő ilyenkor, főleg az év első részében. Ennek ellenére nyilvánvalóan mi is látjuk, hogy vannak problémák, mi is látjuk, hogy van tennivaló e tekintetben, és az erőinket megpróbáljuk arra koncentrálni, ha az időjárás is engedi, és jó idő van, mert nyilván esős időben megint nem nagyon lehet, hogyha esetleg esik az eső, de megpróbálunk mindent megtenni, hogy mielőbb érje utol magát az ezt kezelő társaság, és szerintem így, tehát néhány héten belül teljesen normalizálódik a helyzet. Köszönöm szépen. Következő Bedő György.

**Bedő György:** Tisztelt Polgármester úr! Mindenekelőtt köszönetemet fejezném ki, hogy a március 27-i közgyűlésen feltett kérdéseimmel foglalkoztak és úgy tűnik, hogy a megoldás irányába elmozdult az ügy. Ez a köszönet oldala. A másik pedig egy kérés, mégpedig hozzám fordultak több önkormányzati alkalmazásban lévő dolgozók, hogy az elmúlt időszakban igénybe szokták venni a Balatonmárián lévő önkormányzati tulajdonban lévő apartmanházat.

**xy:** Évek óta nem.

**Bedő György:** Elnézést, folytatnám, amelyet viszont pár éve már nem tudnak igénybe venni. Egyrészt kérdésem az, hogy miért nem? Másrészt, ami információm van, lehet, hogy nem teljesen hiteles, ugye ez egy 100.000.000 forint körüli értékkel bíró ingatlan, illetve építmény. Hogy milyen állaga van jelenleg? Mi az oka, hogy nem lehet igénybe venni, illetve ki a felelős azért, hogy olyan állapotban van, hogy használhatatlanná vált, hogy ez nem lett karbantartva, illetve a megfelelő időszakban arra energiát és pénzt nem tudtunk fordítani? Köszönöm szépen, ez lenne a kérdésem.

**Horváth Jácint:** Köszönöm szépen. Hozzám nem érkezett kérdés ez ügyben, mint polgármesterhez, de tény és való, hogy 100 milliós majdnem a felújítási költsége is ennek az épületnek, ahogy jelen pillanatban van. Ehhez az épülethez szerintem évtizedek óta nem lett, vagy talán 2 évtizede nem lett hozzányúlva, úgyhogy ezért lehet olyan állapotban, amilyen állapotban van. De meg fogunk vizsgálni ezt mindenképp körül járjuk ezt a témát, úgyhogy köszönöm a kérdését. Gábris Jácint a következő, tessék képviselő úr.

**Gábris Jácint:** Köszönöm a szót. Én igazából két témát fűzök egybe, az egyik az a Herkules utca, illetve a Lámpagyári utca melletti játszótérnek a kérdése. Korábban jeleztem azt a lakossági igényt, főleg családok kapcsán, hogy új játszóelemek kellenének, illetve világítótestek, hálózatfüggetlen világítótesteknek a telepítése, hiszen ezeket a játszótereket aktívan használják a mai napig a családok. A Herkules utcai esetében még felmerült, mivel ott szerencsére egyre több közösségi rendezvényt tartanak és nagy sikere van ezeknek a rendezvényeknek több 100 fő részvételével, az áramvételezési lehetőség biztosítása is felmerült, mint kérdés, hogy legalább egy csatlakozási pont kiépítésére kérnek lehetőséget, ahol a különböző eszközöket tudják csatlakoztatni a rendezvények alkalmával. Akkor ugye azt a választ kaptam, hogy jelenleg nincsen erre forrás. Most az a kérésem, hogy vizsgáljuk meg újfent, hogy van-e valamilyen fejlesztési lehetőségünk, másrészt pedig, hogy ezeknek a kiépítése milyen költséggel járna, tehát egy hozzávetőleges költségmeghatározást, hogy legalább lássuk, hogy milyen tételekről van szó, hogy el tudjunk gondolkodni, hogy lakossági források bevonásával esetleg érdemes lenne mondjuk gyűjtést szervezni akár. Köszönöm.

**Horváth Jácint:** Köszönöm szépen, megnézzük. Gondi Zoltán a következő.

**Gondi Zoltán:** Köszönöm a szót polgármester úr, két dologban kértem a szóhoz jutást. Az egyik a Központi Óvoda, a Pipitér tagóvodájának Nagyrác úti telephelye, Nagyrác utca 26. ügyében. Egy mély árkon, ott egy kisebb híd juttatja el gyakorlatilag a gyerekeket. A híd előtt megsüllyedhetett az út, eső esetén felelik vízzel és képtelenek bejutni úgy az iskolába, hogy ezen a vízzel teli részen ne kelljen átkelniük. Kérik ennek az orvoslását, hogy megnézni, hogy ez a víz a jövőt tekintve ne álljon itt meg. A másik pedig a Pivári utcában, a páratlan oldalon lakók a kerestek meg, egyik szemük sír, a másik szemük pedig nevet. Nagyon örülnek neki, hogy a Principális-csatornának a partszakasza, a parti része az nagyon rendben van tartva, kaszálva van, de sajnos a mederrésszel gondok és problémák vannak. Több helyen teljesen benőtte a növényzet és kérték, hogy a gondolkodjunk el vagy keressük meg a szombathelyi vízügyet azzal kapcsolatosan, hogy egy újabb kotrást eszközöljenek. Köszönöm szépen.

**Horváth Jácint:** Köszönöm szépen képviselő úr. Dénes Sándor következik.

**Dénes Sándor:** Tisztelt Polgármester úr, képviselőtársaim! Az első kérdésem. Itt a Polgármesteri tájékoztatóban olvastam, hogy a kiskanizsai általános iskola és óvodához az a biztonságos gyalogos közlekedésnek a megoldása és a parkoló felújításának a tervezése az megtörtént. A kérdésem az az lenne, hogy mikorra tervezzük, tervezik a megvalósítást? Ugye pillanatok alatt vége a tanévnek és jön a szünet, hogy a szünetben jó lenne, hogyha tehát nem tolnánk el őszre ezt a feladatot, hanem a nyári időszakban ez valósuljon meg, ez az egyik. A második, a Bajcsy-Zsilinszky úton a gyalogátkelőhely, ott, ahol az orvosi rendelő, gyógyszertár, kisposta, valamint egy virágbolt is van, annak a tervezése, illetve a megvalósítása, hogy áll? Erről kérnék majd egy tájékoztatást Öntől. Az Alsótemető utca 19/A és 21. szám alatt lakók kerestek meg engem, hogy ott valóban elmentem és tájékozódtam az a gyalogos rész nem sok, az egész talán egy ilyen 10-12 méteren, vagy 15 méter, nagyon rossz állapotban van, balesetveszélyes. Kérném tisztelettel, hogy nézzék meg a szakemberek és javítsuk ezt ki, tehát az Alsótemető utca. Zártkerti utak, Förhéncről kerestek meg, talán ez már korábban is előjött, meg oda húszegynéhány millió forintot úgy emlékszem megszavaztunk zártkerti utaknak a karbantartására, felújítására. Ami Újförhéncre megy át út, az Újförhénc eléggé rossz állapotban van, de az Öregförhéncnek a kis kápolna, ami 1761-ben épült, azon túli rész nagyon elhasználódott. Hogy kérném tisztelettel, hogy ezt nézzük meg, és ilyen apróbb javításokat, mert nyilván nem tudjuk ezt teljes mértékben, én úgy gondolom felújítani. És amit mindig el fogok mondani, mint ahogy annak idején a Batthyány Gimnázium energetikai felújítását 9-szer mondtam el és megvalósult. A Szent Rókus utca, mindig elmondom ezt is, most mondom azt hiszem harmadszor, vagy negyedszer, szerintem 9.-re elkészül, tehát ne hagyjuk úgy, gyalázatos az állapota. Azt kaptam én visszajelzésként, hogy rajta vagyunk és hogy mikor kezdődik meg, azt nem tudom. Most fölírtam valahova, de nem keresgetem, hogy mi volt a polgármester úrnak a válasza, de kedvezőnek tűnt, csak nem látunk semmi előrelépést. És hogyha nem vigyázunk, akkor egyre több pénzbe kerül és az a terv, ami elkészült 2-2,5 évvel ezelőtt, azt fogják mondani, hogy hát ezt újra kéne, vagy aktualizálni kellene, köszönöm, hogy meghallgattak.

**Horváth Jácint:** Köszönöm szépen. Hát igen, a Szent Rókus utca az visszatérő és ugyanez a két gyalogátkelőhely, illetve a másik, hogy sokkal könnyebb helyzetben lennénk, ha most ezt a plusz 300.000.000 forintot ezekre a fejlesztésekre költhettük volna a költségvetésben, amik meg vannak mondjuk tervezve, már - nem tehettük. Következő Szabó Szilárd, tessék.

**Szabó Szilárd:** Tisztelt közgyűlés! Több kérésem, kérdésem, vagy inkább kérésem lenne, főként a peremterületekről érkeztek hozzám mind a fogadóórák alkalmával, mind egyéb módon megkeresések. Kezdeném azzal, amiről már talán két alkalommal is szóltam, illetve kértem. Kisfakos városrészben a gyermekes, kisgyermekes családok részéről lenne igény egy nem túl nagy, de mégiscsak lehetőséget adó játszótér kialakítására, 3-4 játékelemes játszótérben lehetne gondolkodni. Én kértem néhány közgyűléssel ezelőtt is, hogy nézzük meg azokat az önkormányzati területeket, ahol egy ilyen kialakítható lenne és ott esetleg biztonsággal játszhatnának, illetve használhatnák ezt a gyerekek. Egyik ilyen javaslat a kultúrháznak a területe, ahol nem tudom most pontosan a tulajdonviszonyokat és hogy a telekhatárok azok pontosan meddig nyúlnak, amíg önkormányzati tulajdonban vannak, de akár lehetne ez a kultúrház mögötti melletti részen. Erre szeretnék egy választ kérni, hogy hol tudnánk egy ilyet kialakítani, mert hogyha megvan a helyszín, akkor akár tovább lehetne görgetni ezt a dolgot és talán idővel meg lehetne rá teremteni egy tényleg szerény, de mégis a városrész kérését, illetve az ottani családosok kérését figyelembe vevően kialakítani egy kis játszóteret néhány játékelemmel. A következő kérés is, ez most már több alkalommal elhangzott, kicsit faramuci a helyzet. Kisfakos városrészben van egy harang, ez még anno magánkezdeményezésből, illetve magántőkéből valósult meg. Az a probléma, hogy ez időközben magánterületre került. Réges - régen önkormányzathoz tartozott az az épület és az az ingatlan, amiről most szó van, ez konkrétan a Damjanich utca, illetve a Sandi utca út kereszteződésében lévő ingatlan. Az a helyzet, hogy ugye ez magántulajdonba került, ezt a harangot is úgy üzemeltették, hogy valaki a saját költségére, mindig a mindenkori tulajdonos. Most új tulajdonosa van az ingatlannak, ő ezt még vállalta, vagy vállalja, de szeretné, hogyha ez nem az ő telkén lenne, illetve a közösség szeretné, hogy ez hozzáférhető legyen és ne magántulajdonú. Én azt szeretném kérdezni és meg fogom keresni majd a VIA-t is, illetve minden illetékest, aki ehhez esetleg hozzá tud tenni, hogy lenne-e lehetőség arra, hogy esetleg a temető területére, annak a bejáratához, tehát önkormányzati területre telepítsük ezt a harangot, illetve a haranglábat. És itt most nem is az lenne a konkrét kérdés, hogy van-e erre pénzünk, vagy tudunk-e biztosítani, hanem egyáltalán lehetőséget meg lehetne-e teremteni, hogy ennek helyszínt biztosítsunk. Ez a kisfakosi közösségnek a tolmácsolása, illetve a felém való kérés, amit én itt most tolmácsoltam. Átmennénk Nagyfakosra. Ugyancsak néhány közgyűléssel ezelőtt kértem, illetve kérdeztem, kértem, hogy kerüljön megvizsgálásra az az egyetlen út, ami Nagyfakost érinti, illetve ugye ami mellett elhelyezkednek az ingatlanok, ami nagyon-nagyon rossz állapotban van, polgármester úr is tudja, hogy kerüljön felmérésre, illetve vizsgáljuk meg, milyen lehetőségek vannak, mennyibe kerülne ennek az útnak a felújítása? Mert azt gondolom, hogy 30-40 évente illik mindenhova egy kis figyelmet fordítani és azt gondolom, hogy ha ezt ebben a ciklusban meg tudnánk lépni, akkor gyakorlatilag évtizedekig nem kellene ezzel foglalkoznunk, hogyha ezt egy megfelelő minőségben fel tudnánk újítani. Tehát az lenne a kérésem, kérdésem, hogy hol tart ez az ügy, illetve készült-e esetleg erre már valamiféle kalkuláció, illetve koncepció? Átmennék Bagolára és itt egy kicsit a sport bizottsági döntéssel összhangban szeretnék észrevételt és kérést tenni. A bizottság a bagolai sportegyesületnek, a Bagola SE-nek 200.000 forint támogatást szavazott meg, ami úgy gondolom, hogy nagyon méltatlan ahhoz a tradícióhoz és a sportegyesületnek a tevékenységéhez mérten, illetve a Nagykanizsa városrészéhez mérten, és nem értem, hogy miért nem lehetett a tavalyi 400.000 forintot megszavazni? Úgy gondolom, hogy nagyon régóta működik ott a sportegyesület, közösségi eseményt ad a helyieknek és a környező településekről, falvakból odalátogatóknak, hétvégente, amikor ugye futballmeccs van, akkor mégis egy közösségi élmény, egy kicsit megmozdul a település. Azt szeretném kérni, hogy a 200.000 forint helyett biztosítsunk, illetve vizsgáljuk meg, hogy honnan van rá lehetőségünk, úgy gondolom, mert nagyon csak aprópénzről van szó, hogy legalább biztosítsuk a 400.000 forintot. Polgármester úrhoz szerintem megy, vagy már érkezett ezzel kapcsolatban kérés. Én is tájékozódtam, hogy mennyiből működik ez a sportegyesület. Hát azt kell mondanom, hogy a 200.000 forint az gyakorlatilag a fűnyírásra, meg a Nagykanizsa önkormányzati tulajdonában lévő területnek a karbantartására, gondozására elmegy. Úgyhogy nagyon méltatlan tisztelt bizottság ez a döntés, és nem értem, hogy ott, amikor sok-sok milliókat kiszórnak olyan sportegyesületeknek, olyan kft-nek akik nem biztos, hogy arra érdemesek és méltóak, mert visszautalok arra, amikor egy márciusban megalakított sport kft-nek odadobunk májusban-júniusban 6-8.000.000 forintot, mindenféle tevékenység és érdem nélkül, akkor úgy gondolom, hogy egyéb más sportegyesületeket is hasonlóan kéne kezelni és itt nem millió forintokról beszélünk, hanem 1-200.000 forintról, ahol és amit ráadásul, ami egyébként önkormányzati tulajdonú terület és ha kiszámoljuk azt, hogy ha a sportegyesület megszűnik és nem tudják előteremteni a működésre való feltételeket és pénzügyi fedezetet, akkor az önkormányzatnak kell majd ezt a területet is gondoznia, meg kaszálnia, vagy pedig ott is majd nyakig érő fű lesz. Úgyhogy, ha csak ezt figyelembe vesszük és mérlegre tesszük, akkor úgy gondolom, hogy nyugodtan, legalább a tavalyi támogatás mértékét illene ennek a sportegyesületnek is megszavazni és biztosítani, és egyúttal minden olyan településrészi ilyen sportegyesületre igaz ez, ahol még közösségi kezdeményezéssel, közösségi áldozatvállalással fenntartják és működtetik ezeket a sportegyesületeket és közösségi eseményt, sporteseményt biztosítanak. Nem tudom hány kérdés, de köszönöm, több kérésem és kérdésem nem lesz.

**Horváth Jácint:** Jegyeztük. Köszönöm szépen. Berta Krisztián a következő képviselő.

**Berta Krisztián:** Köszönöm szépen a szót. Tisztelt Polgármester úr, tisztelt közgyűlés! Felteszem a kérdést is, de azért van némi bája Szabó frakcióvezető úr felszólalásának, amikor a méltatlan milliókról beszél pont így a városi civil alap kijövetelénél. Na mindegy, ez zárójeles megjegyzés volt az egyesületük révén tényleg zárójelbe tettem ezt. Két kérdéssel szeretnék élni, két Közterület - Felügyeletet érintő kérdéssel. Az egyik a Herman Ottó utcából, ott a szemétszállítás kapcsán akadnak problémák, ugye a kanyarban is megállnak a gépjárművek és a 2-es lépcsőház szeméttárolóját volt, hogy az utóbbi hetekben, hogy fél órát állt ott a Nettának az autója, mire el tudta vinni. Ebbe kérnénk kis segítséget. A VIA-val már egyeztettem, ott nemsokára egy felfestés elhelyezésre kerül, viszont amíg ez nem történik meg, addig hétfőn és csütörtökönként kérnék a Közterület - Felügyeletnek a segítségét, hogy zavartalanabb legyen a szemétszállítás. Amiben még kérnék a Közterület - Felügyelet segítségét, az a Teleki 3. lépcsőháznál gyakorlatilag most a Google Maps térképet is megnézve gyakorlatilag már egy éve ott áll egy gépjármű rendszám nincs rajt, kerekek leengedve. Ebben kérnék a Közterület - Felügyelet segítségét, hogy ez mielőbb kerüljön elszállításra. Úgy gondolják, hogy műszaki nem lehet rajta, de ez a közteresek dolga ellenőrizni. Na, ebben kérnék a segítséget. Köszönöm.

**Horváth Jácint:** Köszönöm szépen. Több kérdést, észrevételt nem látok, ezért a nyílt ülést bezárom. Zárt ülésre térünk át.

**Zárt ülés**

**A zárt ülésen elhangzott hozzászólásokat, javaslatokat és döntéseket a zárt ülésről készített külön jegyzőkönyv tartalmazza.**

**Horváth Jácint polgármester más tárgy vagy hozzászólás nem lévén az ülést 16,35 órakor bezárta. (Az ülésről készült hangfelvétel alapján ezen jegyzőkönyv a hozzászólásokat szó szerint tartalmazza.)**

**Horváth Jácint Dr. Gyergyák Krisztina**

**polgármester jegyző**